text:
Kareya
Kareya kana chinongo (defect or weakness, blemish or flaw) zvinoreva kusakwana kusvika pane zvakatarwa kuti zvivepo pane chiri kushandwa kana kuburwa chichibva kugadzirwa.. Vanoshanda muhushangazhi vane pavanenge vakaronga kana kurangana kuti zvavanobura zvinofanira kusvika maererano nehusvinu huri kudiwa. Izvo zvinenge zvaburwa zvichitadza kusvika pane husvinu kana kuti kururama kwakatarwa, zvinonzi zvine kareya. Vamwe vatauri vanoti kadenda, kana kuti chinongo.
- Hembe yasonewa yakabuda isina kupenderwa kuzasi inenge ine kareya nokuti hembe yakarurama haifanirwe kusonwa ichisiyiwa isina kupenderwa.
- Chingwa chikabhekwa chobuda muhovhoni chakafonyoka chinenge chine kareya nokuti chingwa chakarurama hachifanirwe kunge chakafonyoka.
Vari muhushangazhi vanoda kuziva kuti pane zvavanenge vabura zvingani zvine kareya uye zvingani zvisvinu. Izvi vanoda kuziva nokuti zvine kareya zvinokwanisa kunge zvisingatengeseke, kana kuti zvinoda kushandwa zvakare kuti zvisvike pakuva zvisvinu zvinotengeseka. Imwe nguva zvinhu zvine kareya zvinenge zvashata zvokusvika pakuraswa.
Kudzokorora kushanda chinhu chamboshandwa kunotora nguva, simba, uye mari. Varidzi vehushangazhi havafare kunge vachirasikirwa nayo mari iyi.


c: text/html

text:
Morgan Tsvangirai
Mutungamiri Wenyika ye Zimbabwe uye weBato reMDC, akaberekerwa muna 1952 mudunhu reGutu, achibva kumusha weBhuhera.Anoziwikanwa nekushanda kumugodhi wekuTrojan, mudunhu reBindura, achizokwira-wo pazvidanho, kusvikira aitwa mutungamiriri weZCTU, boka remaunganidzwa rinoona nezvemamiriro evashandi muZimbabwe yese.Akabata chidanho ichi kubva mugore ra1987 kusvika muna 1999, apo akandobatsirana kuronga bato idzva rezvematongerwe enyika reMDC, iro anotungamira kusvika parizvino.
Nhasi anoziwikanwa semunhu akange akakodzera chituso cheNoble Peace Prize, nemabatiro ake aakita basa resunungura vana veZimbabwe kubva muhudzvanyiriri hwevamwe vechitema.

robotstxt: allowed

filter: keep


text:
NYAYA IRI PAKAVHA
Shamwari Yechokwadi Yakaita Sei?
MUSI wa25 December 2010, mumwe mukadzi wokuBritain ane makore 42 akanyora mashoko paIndaneti (social network) achiti akanga ava kuzozviuraya. Mashoko ake airatidza kuti aida chaizvo kubatsirwa. Kunyange zvazvo mukadzi uyu aiva neshamwari dzinopfuura 1 000 dzakanga dzichitova paIndaneti panguva iyoyo, hapana kana akamubatsira. Zuva rakatevera racho, akawanikwa nemapurisa akafa. Akanga anwa mushonga wakawandisa.
Mafoni emazuva ano nezvimwewo, zvinotibvumira kuva nemazana kana zviuru zveshamwari dzepaIndaneti nokungowedzera mazviri mazita evanhu vatinoda kutaura navo. Uye kana pane watisisade kutaura naye, tinongobvisa zita rake. Asi nyaya yomukadzi wokuBritain ataurwa, inoratidza chinhu chinovhundutsa chokuti vanhu vakawanda havana shamwari dzechokwadi. Imwe ongororo ichangobva kuitwa yakaratidzawo kuti pasinei nokuva neshamwari dzakawanda paIndaneti shamwari dzechokwadi dziri kuita shoma.
Iwewe unogonawo kunge uchibvumirana nevamwe kuti kuva neshamwari dzechokwadi kunokosha. Unogona kuzvionawo kuti ushamwari hwechokwadi hahungogumiri pakutumirana mameseji pafoni kana pakombiyuta. Unoda shamwari yakaita sei? Iwe ungave sei shamwari yechokwadi? Zvii zvinodiwa kuti pave noushamwari hunogara?
Ongorora zvinhu 4 zvinotevera, woona kuti mazano eBhaibheri angakubatsira sei kuti uve munhu anofarirwa nevamwe.
1. Ratidza Kuti Une Hanya Nevamwe
Ushamwari hwechokwadi hunoda kuzvipira. Zvichireva kuti shamwari yechokwadi ine hanya newe uye inoda kukubatsira. Kuti izvi zviitike, mose muri vaviri munotofanira kushanda nesimba uye kuzvipira. Kana mukaita izvi muchange mashandira zviripo. Zvibvunze kuti, ‘Ndakazvipira here kushandisa nguva yangu, zvinhu zvangu nezvimwewo ndichiitira shamwari yangu?’ Usakanganwe kuti, kuti uve neshamwari yakanaka, iwe tanga kuva shamwari yakanaka.
ZVINHU ZVINOTARISIRWA PASHAMWARI
Irene: “Kuti muumbe ushamwari zvinoda nguva yakawanda uye kuva hanya sezvazvaizongoita pakutarisira gadheni. Chokutanga iwe iva shamwari yakanaka. Itira vamwe zvakanaka uye ratidza kuti unovafarira uchizvipira kushandisa nguva yako.”
Luis Alfonso: “Nyika inokurudzira vanhu kuti vangozvifunga panzvimbo pokuva nehanya nevamwe. Izvi zvinoreva kuti unofanira kuratidza kuonga kana mumwe munhu akakufarira zvepachokwadi pasina chaari kutarisira kwauri.”
BHAIBHERI RINOTI KUDINI?
“Zvamunoda kuti vanhu vakuitirei, vaitireiwo saizvozvo. Garai muchipa, uye vanhu vachakupaiwo.” (Ruka 6:31, 38) Jesu akanga achikurudzira vanhu kuti vave norupo kwete kungozvifunga. Kuva nerupo ndiko kunoita kuti ushamwari hwechokwadi huvepo. Kana ukagara uchiitira shamwari dzako zvinhu zvakanaka usingatarisiri kuzowana chimwe chinhu, zvichaita kuti vakufarire.
2. Nyatsoteerera Kana Mumwe Achitaura
Kuti ushamwari husimbe zvinoda kuti mugare muchikurukura. Saka taurai nezvezvinhu zvamunofarira. Teerera zviri kutaurwa neshamwari yako, uye remekedza maonero ake. Pose pazvinoita, rumbidza shamwari yako uye ikurudzire. Pane dzimwe nguva, uchatofanira kupa shamwari yako mazano kana kuitsiura uye kuzviita hakusi nyore. Asi shamwari yechokwadi ichava noushingi hwokutaura zvakanganiswa nomumwe wayo uyewo ichapa rubatsiro runenge ruchidiwa.
ZVINHU ZVINOTARISIRWA PASHAMWARI
Juan: “Shamwari yechokwadi yakasununguka kutaura maonero ayo, asi isingazogumbuki kana iwe usingawirirani nazvo.”
Eunice: “Ndinonyanya kuda shamwari dzinoda kuva neni dzichiteerera zvandinenge ndichitaura, kunyanya kana ndiine zviri kundinetsa.”
Silvina: “Shamwari dzechokwadi dzinokuudza chokwadi, kunyange kana dzichiziva kuti zvichakurwadza, nokuti dzinoda kuti zvikufambire zvakanaka.”
BHAIBHERI RINOTI KUDINI?
“Munhu wose anofanira kukurumidza kunzwa, anonoke kutaura, anonoke kuva nehasha.” (Jakobho 1:19) Shamwari dzechokwadi dzinopanana mukana wokutaura. Tikasapa vamwe mukana wokuti vataurewo, zvichaita sokuti zvatinofunga ndizvo zvinonyanya kukosha kudarika zvavo. Saka nyatsoteerera kana shamwari yako ichikuudza zviri pamwoyo kana kuti zviri kuinetsa. Uye usagumbuka kana ikakuudza chokwadi chinorwadza. Zvirevo 27:6 inoti, “Maronda anokonzerwa nomunhu anokuda ndeokutendeka.”
3. Usatarisire Zvakawandisa
Patichawedzera kuwirirana neshamwari yedu ndipo patichazivawo zvaanokanganisa. Shamwari dzedu dzinokanganisa sezvatinongoitawo. Saka hatifaniri kutarisira vanhu vatinoda kushamwaridzana navo kuti vaite zvinhu zvose nenzira yakanaka pasina kukanganisa. Chinodiwa kukoshesa zvakanaka zvavanoita torega kuti nanga nanga nezvavanokanganisa.
ZVINHU ZVINOTARISIRWA PASHAMWARI
Samuel: “Tinowanzotarisira kuti vamwe vagone kuita zvimwe zvinhu asi dai taizonzi tizviite isusu taizozvitadza. Kana tikaziva kuti isuwo tinokanganisa uye kuti tinodawo kukanganwirwa, zvichava nyore kuti tikanganwire vamwe.”
Daniel: “Gara waziva kuti shamwari dzako dzichatokanganisa chete. Kana pakava nokusawirirana, zvakanaka kukurumidza kutaurirana mobva maedza kuzvikanganwa.”
BHAIBHERI RINOTI KUDINI?
“Tose tinokanganisa kazhinji. Kana munhu asingakanganisi pakutaura, iyeyu munhu akakwana, anokwanisawo kudzora muviri wake wose.” (Jakobho 3:2) Kuziva izvi kunotibatsira kuva vanhu vanonzwisisa, zvoita kuti kana shamwari dzedu dzatikanganisira kana kuti dzatiitira zvinhu zvinotigumbura tidziregerere. Bhaibheri rinoti: “Rambai muchishivirirana nokukanganwirana nomwoyo wose kana paine munhu ane chikonzero chokunyunyutira mumwe. . . . Asi, kunze kwezvinhu zvose izvi, pfekai rudo, nokuti irwo chisungo chakakwana chokubatana.”—VaKorose 3:13, 14.
4. Wedzera Shamwari Dzako
Ichokwadi kuti hatifaniri kungoshamwaridzana nomunhu wose wose. Asi hazvirevi kuti tongoshamwaridzana nevashoma-shoma, vangava vezera redu kana kuti vane tsika dzakafanana nedzedu. Kushamwaridzana nevanhu vemazera ose uye vemarudzi akasiyana-siyana kuchaita kuti tinakidzwe noupenyu.
ZVINHU ZVINOTARISIRWA PASHAMWARI
Unai: “Kungoshamwaridzana nezera rako chete uye iro rinofarira zvaunofarirawo kwakafanana nokugara uchipfeka mbatya dzine ruvara rwaunofarira. Ungave uchida ruvara rwacho chaizvo, asi kuramba uchipfeka mbatya idzodzo kuchapedzisira kwakufinha.”
Funke: “Kuwedzera shamwari dzandinotamba nadzo kwakandipa mukana wokuti ndikure mupfungwa. Ndakadzidza kuwirirana nevanhu vemazera ose uye vane tsika dzakasiyana-siyana, uye izvi zvakaita kuti ndive munhu akasununguka uye asingaomereri pane zvaanoda. Uye shamwari dzangu dzinondidira izvozvo.”
BHAIBHERI RINOTI KUDINI?
“Naizvozvo, kuti mudzorerewo—ndinotaura sendiri kutaura nevana—imiwo, wedzerai.” (2 VaKorinde 6:13) Bhaibheri rinotikurudzira kushamwaridzana nevanhu vemarudzi ose. Kusasarura kwakadai kuchaita kuti tive neshamwari dzemarudzi ose, uye kuchaita kuti tidiwe nevamwe.


text:
Nhau 95: Madzidzisire Anoita Jesu
Rimwe zuva Jesu anoudza mumwe murume kuti anofanira kuda muvakidzani wake. Murume anobvunza Jesu kuti: 'Muvakidzani wangu ndiani?’ Eya, Jesu anoziva chinofungwa nouyu murume. Murumeyo anofunga kuti vanhu vedzinza rake bedzi norudzidziso ndivo vavakidzani vake. Nokudaro ngationei kuti Jesu anotaurei kwaari.
Dzimwe nguva Jesu anodzidzisa nokutaura nhau. Ndozvaanoita zvino. Anotaura nhau pamsoro pomuJudha nomuSamaria. Tatodzidza kuti vaJudha vazhinjisa havadi vaSamaria. Eya, iyi ndiyo nhau yaJesu:
Rimwe zuva kwaiva nomuJudha aiburuka gomo nomumugwagwa aienda Jeriko. Mbavha dzakamusvetukira. Dzakatora mari yake ndokumurova kusvikira odokufa.
Gare gare, muprista wechiJudha akasvika nomumugwagwawo. Akaona murume arohwa. Unofunga kuti akaitei? Eya, akangotsaukira mhiri kwomugwagwa ndokupfuurira kuenda. Tevere mumwe munhu worudzidziso kwazvo akasvikawo. Aiva Murevhi. Akamira here? Aiwa, haana kumirawo kuti agobetsera munhu arohwa. Ungaona muprista noMurevhi mudaro vachidzika nomugwagwa.
Asi ona uyo ari pano nomurume arohwa. MuSamaria. Ari kubetsera muJudha. Ari kuisa mushonga pazvironda zvake. Pashure pacho, anoenda nomuJudha kunzvimbo kwaangazorora ndokunaya.
Apedza nhau yake, Jesu anoti kumurume akamubvunza mubvunzo: 'Ndoupi wavatatu ava waunofunga kuti akaita somuvakidzani womunhu akarohwa? Aiva muprista, Murevhi kana kuti muSamaria here?'
Murume anoti: 'MuSamaria. Aiva netsitsi kumurume akarohwa.'
Jesu anoti: 'Zvakanaka. Nokudaro chienda undobata vamwe sezvaakaita.'
Haudi madzidzisire aJesu here? Tingadzidza zvizhinjizhinji kana tikaterera zvinotaurwa naJesu muBhaibheri, hatingagoni here?
Ruka 10:25-37.
Mibvunzo
- Mumwe murume anobvunza Jesu mubvunzo upi, uye nei?
- Pane dzimwe nguva Jesu anoshandisei pakudzidzisa, uye tatodzidzei nezvevaJudha nevaSamaria?
- Munhau inotaurwa naJesu, chii chinoitika kumuJudha ari kufamba munzira achienda kuJeriko?
- Chii chinoitika muprista wechiJudha nomuRevhi pavanopfuura nomunzira yacho?
- Mumufananidzo, ndiani ari kubatsira muJudha akuvadzwa?
- Jesu apedza nhau yacho, anobvunza kuti chii, uye murume wacho anopindura sei?
Mibvunzo yokuwedzera
- Verenga Ruka 10:25-37.
Pane kupindura zvakananga, Jesu akabatsira sei mumwe murume anoziva Mutemo kuti afungisise pane imwe nyaya? (Ruka 10:26; Mat. 16:13-16)
Jesu akashandisa sei mienzaniso kuti akurire rusaruro pavateereri vake? (Ruka 10:36, 37; 18:9-14; Tito 1:9)


text:
Ŝona lingvo
La ŝona lingvo estas la lingvo de la Niĝerkonga lingvaro, Bantua lingvaro parolata en Zimbabvo (kies ĉefa lingvo ĝi estas : 7,5 mln), Mozambiko (ĉ. 1 mln), Bocvano kaj Sud-Afriko. Totala kvanto: 8,68 mln (1992).
Ekzemplo[redakti | redakti fonton]
Traduko de la deklaro de UEA okaze de la tago de libroj, 23-a de aprilo far Oliver Mazodze, aktiva esperantisto el Harareo.
Mashoko eve Universal Esperanto Association (UEA) pamapembero epasi rese ezuva rezvinyorwa:
Sangano repasi rese rakamirira vanhu vanotaura mutauro we Esperanto, re Universal Esperanto Association, UEA, rinozvibatanidza kumapembero epasi rese okucherechedza zuva rezvinyorwa (International Book Day), iro rinova musi wa 23 April. Mapemberero aya, anotungamirirwa nesangano repasi rese rinoona nezve fundo, ruzivo netsika, re UNESCO, anoitwa akanangana nekukurudzira kuverengwa, kunyorwa nekuburitswa kwezvinyorwa, uye kuchengetedzwa kwekodzero dzevanyori.
Isu ve Universal Esperanto Association tinotambira zvizere mashoko omutungamiri mukuru weUNESCO, va Koichiro Matsuura, avakataura pamapembero ezuva rezvinyorwa egore rakapera, apo vakati, "Zvinyorwa ndiyo nzira yakakosha yokuwana nayo ruzivo rwezve uchenjeri, hunhu, runako, nepfungwa dzevanhu. Semidziyo inotakura mashoko ne dzidziso, zvinyorwa inzira yekuti marudzi ese evanhu akwanise kuburitsa pachena tsika nemafungire awo, uye kuona zvinocherechedzesa mamwewo marudzi. Semafasitera anotendera kuona musiyano wetsika dzemarudzi evanhu akasiyana, uye semabhiriji pakati pemarudzi akasiyana, munguva nemunzvimbo, zvinyorwa zvinova zvitubu zvehurukuro, midziyo yekupanana nayo mazano, uye zvitubu zvebudiriro."
Kwemakore anokwana zana, mubatanidzwa wepasi rese wevanhu vanotaura Esperanto wakakwanisa kurarama zvichiburikidza nezvinyorwa zvawo, kutangisisa nechibhuku chidiki chaidzidzisa mutauro uyu chakabuda mugore ra 1887, kusvika kumakumi ezvuru emabhuku ava kubuda mazuva ano akanyorwa nemutauro uyu, achitaura nezvakasiyanasiyana, uye achiburitswa munyika dzese dzepasi. Kuvatauri veEsperanto, avo vanogara munzvimbo dzakasiyanasiyana uye vakaparadzana, zvinyorwa zvakava nebasa rokuvabatanidza. Nhasi uno zvinofadza zvikuru kuona kuti vatauri veEsperanto vava kushandisawo tsika dzamazuva ano dzokudhinda nekubudisa mabhuku.


text:
Fundoyetsimba
Contents
Ruzivo rwezve Physics[chinja | edit source]
Physics chidzidzo cheScience chine donzvo rokuti tinge tichinzwisisa nyika ino yatigere. Physics inotarisa mitemo inobata pakufamba nokudyidzana kwezvinhu zvose zviri panyika. Chidzidzo ichi chinoongorora kaumbwiro kakaitwa zviri munyika, kufamba kwazvo maringe nokufambawo nenguva uye nzvimbo. Chinodzidzisawo zvakare nhau pamusoro pemhando dzesimba uye ukama huripo pakati pesimba nokuitwa kwebasa.
Chinangwa[chinja | edit source]
Chinangwa chechinyorwa chino kuparura nhaurwa yezvidzidzo zvePhysics. Zvakakosha kuti tinge tichitanga nekutsangangura mazita atinosangana nawo pakukurukura Physics.
Dudziro yeMashoko Anowanikwa Muzvidzidzo zvePhysics[chinja | edit source]
Mukweso - Resistance
Mutemo (Laws)- sokuti mitemo yaNewton wokutanga, wepiri newechitatu. Mutemo inotsangudzwa netsazaniso dzinonyora ukama huripo pakati pezviyero zvakasiyana.
Rudzivo (Direction)- Iri izwi rapiwa kureva kunongedza divi riri kutaurwa nezvaro, riri kuenda chinhu kana force kana chipi chiyero chine nzenda.
Basa (Work)- Basa rinodudzirwa sesimba rinoshanda kana Fosi ichinge yafambisa chinhu zvinoenderana nedzivo yeFosi iyoyo. Basa rinoitwa chete kana Fosi ichinge yafamba nhambwe; Fosi isina chayafambisa hapana basa rinenge raitwa. Basa rine tsazaniso inoti, Basa = Fosi x nhambwe. Basa rinopimwa nechiyero chinonzi Joules.
Simba (Energy)- simba kupimwa kwehuwandu hwebasa rinotarisirwa kuitwa neGumbapamwe (system). Kune marudzi esimba akawanda ose anopimwa nechiyero chinonzi Joule - kunova kuyerwa kwesimba rinenge rashanda kana Fosi ye 1 newton yafamba nhambwe ye 1m ichisunda chinhu. Tsanangudzo yokuti chinonzi gumbapamwe chii iri kutevera mberi.
Pawa (Power)- izwi iri rinodudzira kuitwa kwebasa paumwe hwechiyero chenguva. Kuchivirika knopimwa nechiyero chinonzi Watt kana kuti (Joules/Second). Kana takatarisa mwenje wegetsi yakanyorwa kunzi 100Watts umwe 50Watts, kureva kuti mwenje wokutanga unoshandisa simba remagetsi rakapwetwa kaviri zvichienzaniswa nemwenje wechipiri. Uye tikatora varume vaviri wokutanga asenga masaga 50 echibage pa 4 awa, wepiri akasenga masaga echibage 50 pa 6 awa - wekutanga anenge ashanda nekuchivirika kwakakura pane wepiri.
manikidzo (Force)- Manikidzo tinoiwona mazuva ose panosundwa kana kuzvuviwa chinhu. Fosi inokenzera kuchinja kwemuchacha (speed), kuchinja kwedzivo, kana kuchinja kwemaumbirwo akaita chiumbwa (Shape)zvikuru sei takatarisana nezviumbwa zvisina kusimba. Fosi ine tsazaniso (equation) inoti F = huremu X kufangura. Fosi inopimwa nechiyero chinonzi Newton (N).
Puresha (Pressure)- izwi iri rapiwa kutsanangudza chiitiko chekunge Fosi iri kubata paumwe hwechiyero cheruvanze. Puresha inopimwa nechiyero chinonzi Pascal uye inopimwa nerudzivo rwakarurama panharaunda yakadzvanyiwa nepuresha yacho. Ngatitii tine zviumbwa zviviri chimwe nechimwe chine huremu hwe 100kg; ngatitizve chokutanga chakagara pauso hwe 1m2, chepiri chakagara pauso hwe 0,5m2. Zviumbwa zviviri zvine Fosi yakaenzana asi chiumbwa chakagara pauso hudiki hwe 0,5m2 ndicho chinodzvanya nepuresha yakakura.
Spidhi (Speed)- iri izwi rinodudza nhambwe yafambwa paumwe hwechiyero chenguva. Spidhi ine tsazaniso inoti Spidhi = (nhambwe/nguva); uye une chiyero chinonzi mita pa sekondi (m/s.) Spidhi haitarisi kuti nhambwe yafambwa pakatwasuka here nokuti hauna rudzivo runopimwa - uku ndiko kusiyana kwacho nemuchacha.
Muchacha (velocity)- iri izwi rinodudza nhambwe yafambwa nenzira yakatwasuka paumwe hwechiyero chenguva. Muchacha une tsazaniso inoti Muchacha = (nhambwe/nguva); uye une chiyero chinonzi mita pa sekondi (m/s). Muchacha unopimwa kushanduka kwerudzivo zvakare.
Rufangu (Acceleration)- iri izwi rinoreva kuchinja kwemuchacha paumwe hwechiyero chenguva. Kufangura kune chiyero (m/s2). Tsazaniso inoti Rufangu = (kuchinja kwemuchacha/nguva).
Gunganidzo (Gravity)- iri izwi rinotsanangudza chiitiko chinoonekwa pazviumbwa zvemuchadenga kuti zvinokweva chero chipi chiumbwa nefosi rine kukura kunoyenderana nehuremu hwezviumbwa. Fosi reguganidzo ndiro rinekweva mvura kuti iwungane munzvimbo dzakaderera uye kuti chinhu chichinge chakandwa mudenga chidzoke zvakare pasi.
Huremu (Mass)- huremu kupimwa kwehuwandu hwechinhu. Huremu hunopimwa nechiyero chinonzi kilogram (Kg).
Huduma (density) - iri izwi rinoreva huremu huchipimwa paumwe hwemumhu. Zvinhu zvakasiyana zvine huduma hwakasiyana; kusiyana kwehuduma kunoita kuti zvimwe zvinhu zviyangarare pamusoro pemvura zvimwe zvichinyura. Iri zita rapiwa richitoredzera paguduma rinove sango rine miti yakabatana zvakanyanya. Zvakanaka kuti tinge tichimutsurudza mazwi asingashandiswe mazuva ose tichiashandisa kutaura zvinhu zvatinowona mazuvano zvinoda kufanana nezvaireva mazwi aya kare.
Hujoto (temperature) chiyero chinopima kutonhora kana kupisa kuri kuita chiro kana nzvimbo. Hujoto hunodudza kuti chiro chinokwanisa kudziyisa chimwe zvakadii. Sokuti madziya (heat) anoyerera kubva panzvimbo pane hujoto hwe 100oCelsius kuenda kune hujoto hwe 40oCelsius.
Nguva (Time) - iri izwi rinoreva kupimwa kunoitwa kutaramukana kwakaita zviitiko; nguva inopimwa nechiyero chinonzi sekondi(s).
Dendera (Rotation) - iri izwi rinoshandiswa kana chiumbwa chichipoterera akiso yekufungidzira (imaginary axis) zvikuru sei kana akiso iri kunze kwechiumbwa ichochi. Muenzaniso kutenderera kunoita Earth ichipoterera zuva (sun) kamwe (1) pagore.
Kuziririka (Spinning) - iri izwi rinoshandiswa kana chiumbwa chiri kutenderera pa akiso iri pakati pechiumbwa zvikuru sei sei kana akiso ichidarika nepane goko rehuremu (centre of mass). Muenzaniso ungapiwa kuzeya kunoita Earth kamwe pazuva ichiziririka nepane akiso inopfuura nepagoko raiyo Earth.
Nhambwe (Distance)- iri izwi rinotsanangudza kuti nzvimbo iri kure zvakadii kubva kune imwe. Nhambwe inopimwa nechiyero chinonzi mita.
Govano (Ratio) - izwi iri rinoreva hukama huripo pakati penhamba mbiri dzine nzenda (dimensions) dzakafanana. Govano inonyorwa seizvi (a:b), izvi zvichitiudza kuti nhamba yechipiri inopinda kangani mune yokutanga. Muenzaniso ungapiwa ungati zvikwata zviviri zvenhabvu Guruve United neMhangura United zvanga zviine zvibodzwa 3:2 papera mutambo; apa govano yacho inenge iri 1.5. Umwe muenzaniso: pavakapedza kudiridza Sarudzai naChipo vakanga vane 30:15 migomo yemvura yavakatakura - apa govano yacho inenge iri 2. Tinoona kuti pamienzaniso yapiwa zvinhu zviri kufananidzwa zvine nzenda kana chiyero chakafanana.
Mudida (Rate)- izwi iri rinoreva hukama huripo pakati penhamba dzine nzenda dzakasiyana. Nokumwe kutaura Mudida unenge iri Govano yezvinhu zviviri zvine nzenda yakasiyana. Muenzaniso weMudida inosanganisira Muchacha(speed), kurova hwehana (Heart beat), Kuchivirika. Izvi zvataurwa zvine nzenda dzinoti: Muchacha (metres/second), kurova kwehana (beats/second), Kuchivirika (Joules/Second). Kazhinji Mudida unotaurwa kuchishandiswa nguva semupimo uri kufananidzwa nawo; asi tinogonawo kushandisa nhambwe, huremu zvichingodaro. Sokuti tarakita yangu inofamba 10km pa Rita repeturu, kana kuti nyama iri kutengwa nemutengo we $5 pa Kg.
Hwiriro (Kaendaenda, Frequency) - iri izwi rinoreva huwandu hwechiitiko chinodzokorora tichiverenga paumwe hwechiyero chenguva. Hwirira hunopimwa nechiyero chinonzi Hertz unove mupimo unoreva kuti chiitiko chiri kuitika kamwe pa sekondi imwe.
Dendera pa Mineti (Revolutions per minute)- iri izwi rinodudzira mudida wechiumbwa chiri kutenderera pa akiso uye kuchishandiswa Dendera pa Mineti sechiyero. Chiyero ichi chinoshandiswa zvakare kutaura mudida wezviumbwa zviri kuzeya zvichiita monerapo paAkiso iri pakati pechiumbwa chiri kutaurwa nezvacho.
- Gumbapamwe (System) rinoreva kubatanidzwa pamwe munzvimbo imwe kwezvinhu zvine ukama huri kutarirwa. Gumbapamwe rine zvinhu zvinobatirana, nekurarama, nekudyidzana pamwe munzvimbo yakatarwa. Kuti titsanangure Gumbapamwe tinogona kusanganisira: nhengo dzirimo; zvinotaura mashandirwo emabasa; mitemo inotonga nhengo dzirimo; uye zvinyorwa zvinotaura ukama huripo pakati penhengo (elements, stakeholders) idzi; nekutara miganhu yerumana rweGumbapamwe, uye miganhu yezvinotenderwa (kana kusatenderwa) kuitika kana kuti kuva nhengo. Gumbapamwe rine ukama hunosimbiswa netsazaniso pakati pezvinopimwa (equations & relationships), maitirwo ezvirongwa (procedures & protocols), zvinyanye (extrema), zvichingodaro. Gumbapamwe - co-existing or working combined together.
Mashoko emwero wehuwandu[chinja | edit source]
Zvinyanye (Extrema) - iri shoko rinodudzira panogumira hukuru uye huduku hwemupimo uri kutaurwa nezvawo. Sokuti mvura inowanikwa pakati pezvinyanye zve 0-100o Celsius. Zvinyanye izita rapiwa richitora pakutaura kwemazuva ose patinoti "zvanyanya, zvanyanyisa kana kuti zvakanyanya - kuChirungu vachiti extreme or extremely". Kana totarisa humwe hweZvinyanye tinoti chinyanye (extremum, singular)
Nharire (Maximum) - iri izita rapiwa kududzira panogumira hukuru hwemupimo uri kutaurwa nezvawo. Sokuti muZimbabwe motokari dzinotenderwa nharire yemuchacha we 120 km/hr pamigwagwa mikuru. Mukutaura kwemazuva ose nharire inzvimbo yakakwirira, paive nemunhu airinda nyika yaShe achitarira kuti kune vavengi vanouya here.
Nhika (Minimum) - iri izita rapiwa kududzira panogumira huduku hwemupimo uri kutaurwa nezvawo. Sokuti hurumende inoronga kutara mari inotambiriswa vashandi ive panhika ye$150 pamwedzi. Pakutaura kwemazuva ose nhika inzvimbo iri pakadzika tichifananidza nenhraunda yenzvimbo iyoyo.
Katikati (Average) - iri izita rapiwa kudzudzira nhamba inowanikwa kana nhamba dziripo dzahwerengedzwa, dzichizogovaniswa nehuwandu hwenhamba dziripo. Sokuti vana vanopedza Chikoro ChePrimary vaine katikati yemakore 13 ekuberekwa.
Chiwanza (Mode) - iri zita rapiwa kududzira nhamba inoonekwa zvizhinji paboka renhamba dziri kutaurwa nezvadzo. Sokuti kana tiine boka (set) renhamba dzinotevera: 3,4,6,7,8,9,10,4,11,2,1,4; tinennge toti nhamba 4 ndiwo chiwanza
Misandu yeSebhe[chinja | edit source]
Misandu yeSebhe (States) - iri izwi rapiwa kududza chimiro chezvinhu zvinobatika nekuonekwa nekunzwikwa pakunge zvasvitswa panharaunda yakasiyana hujoto kana mutsindo (temperature and pressure). Kune misandu mitatu yemvura zvichienderana nehujoto hwemvura yacho.
Godo (solid) - iri izwi rapiwa kutsangudza chinhu chakaumbana chisingayerere chingafananidzwa nedombo kana simbi. Takatarisana nemvura tinoona inoita magodo emazaya echando (ice) kana mvura yatondodzwa zviri pasi pe 0 Celsius. Magodo haayerere uye anochengeta kuumbwa kwaakaitwa, pasina kutsindirika kwakanyanya kungaitwa.
Mutuvi (Liquid) - iri zita rapiwa kududza chinhu chine kutaridzika kunenge kwemvura inoyerera. Chinhu chine musandu weMutuvi chinoyerera uye chakadirwa mugapu, chinotora kuumbwa kwakaita gapu iroro zvichienderana nehuwandu wemutuvi wacho. Muenzaniso wemituvi inosanganisira mvura, mukaka, huchi, peturu, zvichingodaro. Iri zita rapiwa richitoredzera mutuvi unova mvura iya yemukaka.
Gasi (Gas) - iri zita rapiwa kuzvinhu zvinenga mweya watinofema, zvisingabatike, asi zvichigona kunzwika kuti zviripo. Gasi rinotambanuka kuzadza nzvimbo kana rongo raunenge wariiswa, zvakare rinogona kutsindirika kana puresha yawedzerwa. Mienzaniso yegasi inosanganidza oxygen, carbon dioxide, hydrogen, hydrogen sulphide zvichingodaro


text:
Garnet Zvimba
NYACHIDE wekunzi anopfira mate pasi pose paanoona vahosi vake pamwe nekuvati ipfambi akazochechuka amiswa mudare nemukadzi mukuru uyu.Fadziso Ruddo akaendesa nyachide wake, Grace Moyo, kuHarare Civil Court achiti amushaisa rugare.
Ruddo akauya kudare aine vafakazi vake vanoti Fortunate Hungwe, uyo anova mwana wake, naForget Choto.
Akaudza dare kuti aooneswa chitsvuku naMoyo.
“Mukadzi uyu anopfira mate nguva dzose paanondiona, kunyangwe kumagirosa, achinditi ndiri pfambi. Vana vake chaivo vave kutofundawo tsika yaamai vavo yekunditi pfambi.
Hungwe akati nguva zhinji anoona Moyo achisvipa mate paanoona amai vake. Choto akatsinhirawo mashoko aya achiti: “Ichokwadi kuti Grace anopfira Fadziso, ndakazviona kakawanda zvichiitika.”
Moyo akaramba zvose zvaitaurwa achiti manyepo.
“Ndikamubvunza mari yemagetsi otofamba achinditi ndamutuka. Zvino ndorega kubvunza here?” akadaro Moyo.
Mutongi Trevor Nyatsanza akati Moyo asashungurudze Ruddo nenzira ipi zvayo.


text:
Tsika yekurava nhamba
Tsika yekurava nhamba (numeral system in English) zvinoreva mitowo unoshandiswa pamanyorerwo nemaverengerwo anoitwa nhamba kuti dzive dzakarongeka dzinonzwisiswa nevanhu vose vanoda kudzishandisa. Tsika inoshandiswa kunyora nekuverenga nhamba inotevedza nzira yatingati muravanegumi (decimal system). Izvi zvinoreva kuti nzira yokuverenga inoshandisa gumi sehwaro yoramba ichiwumba huwandu zvichienderana nemakumi. Nhamba dzose dzinoverengwa dzichifananidzwa negumi kana kuti zvitsama zvegumi sezvizvi:
- Kana pachiverengwa, nhamba inotevera gumi (10) inozova gumi nerimwe (11), kwouya gumi nembiri (12), gumi nenhatu (13), gumi nemana (14), zvichingodaro.
- Zvimwechetezvo kana pakwana makumi maviri (20) kunenge kwotevera, makumi maviri nerimwe (21), makumi maviri nembiri (22), makumi maviri nenhatu, zvichingoenda zvakadaro.


text:
Nhau 74: Murume Asingatyi
Ona vanhu vanoseka iri jaya. Unoziva kuti iro ndiani here? Uyu ndiJeremia. lye muprofita anokosha zvikuru waMwari.
Nokukurumidza Mambo Josia atanga kuparadza zvidhori munyika, Jehovha anoudza Jeremia kuva muprofita wake. Zvisinei, Jeremia anofunga kuti mudukusa zvokusagona kuva muprofita. Asi Jehovha anotaura kuti lye achamubetsera.
Jeremia anoudza valsraeri kurega kuita zvinhu zvakashata. 'Vamwari vanonamatwa navanhu vamarudzi ndevenhema,' anodaro. Asi valsraeri vazhinji vaizotosva zvavo vanamata zvidhori panokunamata Mwari wechokwadi Jehovha. Apo Jeremia anoudza vanhu kuti Mwari achavarangira ushati hwavo, vanongomuseka bedzi.
Makore anopfuura. Josia anofa, uye mwedzi mitatu gare gare mwana wake Jehoiakimi anova mambo. Jeremia anopfuurira kuudza vanhu kuti: 'Jerusarema richaparadzwa kana musingachinji nzira dzenyu dzakashata.' Vaprista vanobata Jeremia ndokuti: 'Unofanira kuurairwa kutaura zvinhu izvi.' lpapo vanoudza machinda alsraeri kuti: 'Jeremia anofanira kuurawa, nokuti akashurikidza guta redu.'
Ko Jeremia achaitei zvino? Haatyi! Anoudza ivo vose kuti: 'Jehovha akandituma kuzokutaurirai zvinhu izvi. Kana musingachinji mararamire enyu akashata. Jehovha achaparadza Jerusarema. Asika ivai nechokwadi cheizvi: Kana mukandiuraya, muchave muchiuraya munhu asina kuita chakashata.'
Machinda anorega Jeremia ari mupenyu, asi valsraeri havachinji nzira dzavo dzakashata. Gare gare Nebhukadnezari, mambo weBhabhironi, anosvika ndokurwisana neJerusarema. Pakupedzisira Nebhukadnezari anoita valsraeri vabatiri vake. Anoenda nezvuuru zvizhinji Bhabhironi. Haiwa, chimbofunga hako kuti kwaizova kwakadini kuti vanhu vechienzi vakubvise mumusha wako ndokuenda kunyika yechienzi!
Jeremia 1:1-8; 10:1-5; 26:1-16; 2 Madzimambo 24:1-17.
Mibvunzo
- Jaya riri mumufananidzo uyu ndiani?
- Jeremia anofungei nezvokuva kwake muprofita, asi Jehovha anomuudzei?
- Jeremia anoramba achiudza vanhu shoko ripi?
- Vanhu vanoedza sei kumisa Jeremia, asi anoratidza sei kuti haasi kutya?
- Chii chinoitika vaIsraeri pavanorega kuchinja nzira dzavo dzakaipa?
Mibvunzo yokuwedzera
- Verenga Jeremia 1:1-8.
Sezvinoratidzwa nomuenzaniso waJeremia, chii chinoita kuti munhu akodzere kuita basa raJehovha? (2 VaK. 3:5, 6)
Muenzaniso waJeremia unopa kurudziro yei kupwere dzechiKristu nhasi? (Mup. 12:1; 1 Tim. 4:12)
- Verenga Jeremia 10:1-5.
Muenzaniso upi une simba uyo Jeremia anoshandisa kuratidza kuti kuvimba nezvidhori hakubatsiri? (Jer. 10:5; Isa. 46:7; Hab. 2:19)
- Verenga Jeremia 26:1-16.
Pavanenge vachipa shoko rokunyevera nhasi, vakazodzwa vasara vanokoshesa sei murayiro waJehovha waakapa Jeremia wokuti ‘asabvisa kana shoko zvaro’? (Jer. 26:2; Dheut. 4:2; Mab. 20:27)
Muenzaniso wei wakanaka kwazvo wakapiwa naJeremia kuZvapupu zvaJehovha nhasi mukuzivisa nyevero yaJehovha kumarudzi? (Jer. 26:8, 12, 14, 15; 2 Tim. 4:1-5)
- Verenga 2 Madzimambo 24:1-17.
Migumisiro ipi isingafadzi yakazovapo nemhaka yokusatendeka kwaJudha kuna Jehovha? (2 Madz. 24:2-4, 14)


text:
Vana
Vana (children in English) izwi rinoreva vanu vakazvarwa naBaba naMai. Rinoshandiswazve kureva vanhu vachiri vadiki vari pasi pezera remakore gumi nemanomwe (18). Takatarisana nevanhu vana vanotarisirwa kuti vange vachiri pasi pehutongi hwevabereki vavo, vachichengetwa nekutungamirwa nevabereki vavo. Zera rokunge vanhu vachinzi vana rinosiyana nokusiyana kunoita: tsika, nyika, rudzi, chitendero, zvichingodaro.
Kuchitendero chechiJudah munhu anoyaruka kunzi akura ava murume kana kuti mukadzi pamakore gumi nematatu (13) ekuberekwa; panguva iyi panoitwa mabiko anonzi barmitzvah kana kuti batmitzvah.
Tsika[chinja | edit source]
- Vana chipo chibva kuna Mwari.
- Vana vemusanya uno havana tsika. Apa kureva: The children of today have no manners.


text:
I still love him
I met him in December 2013, we have been in love since then. He has three kids and I have one. All has been well and we have been visiting each other since. I visited him at his workplace and that’s when I realised he was no longer comfortable having me around. From then he started ignoring me and would not explain his behaviour.
I was surprised when I saw another lady on his WhatsApp picture. When I confronted him he only told me “wakandirwadzisa”. To be frank until now I’m still confused because I don’t know what I did wrong. I still love him and I’m ready to forgive whatever happened and take him back. Can I go back to him to ask for forgiveness? I’m finding it difficult to love someone else. — Rumbie
RESPONSE
Mukomana wako anoita sembwende munyaya dzelove. Kungoisa picture yemumwe mukadzi paWhatsapp ndokuita sei? He should communicate with you. Rudo harudi fembera fembera. Nyaya yake yekuti wakamurwadzisa asingataure kuti nei kana kuti sei inogona kunge iri yekunyepa. Usati wamhanya kuti unoda kumuregerera tanga waziva zvanetsa. Kuona kwangu your relationship is one-sided, iwe wakaperera asi mumwe wako aah kwete, maybe he likes you and does not love you. It’s your right to find out from him kuti moita sei. Lastly ukaona munhu anotaura nekuisa mapictures paWhatsapp kuti svondo rino ane imwe girlfriend, rinouya mumwe and so forth ane chibharanzi anoda kudzidziswa ways of proper communication. Hero jira kufuka kana kuwarira.
***
My husband scolds me
Mai Chisamba, kumwe kuroorwa kunenge hunhapwa chokwadi. Zuva nezuva ndinoudzwa kuti handina kusiyana nenda inoruma akaitakura. Kana ndikabika kuti ndinyatsodya zvinondiremera, ndinenge ndichiudzwa kuti ndizvo zvega zvaunogona. Zvandinotadzirwa nekudadirwa zvakawanda handigone kuzvinyora zvese. Zvaakundirwadza zvakanyanya ndezvekuti arikuti avakudawo mukadzi anosevenza kuti zvimurerukire.
Nguva dzakawanda anondituka kuti handigeze asi panenge pasina sipo saka munhu ungachene here nekungokupura nemvura? Shoko risingabude mukanwa make nderekuti hauchengeteke.
Ndapota hangu kana zvichibvira nditsvagireiwo basa chero ramangowana. Ini handina kuzoenderera mberi nechikoro nenyaya yekushaiwa fees ndakagumira Grade 5.
Izvo zvekusadzidza izvi ndaudzwa kasingapere; iye murume wangu ndiye akadzidza: akaita Grade 7. Ndibatsireiwo kani. —Tracy, Beatrice
RESPONSE
Sorry hako, Tracy, kudadirwa kose kunorwadza zvikuru sei nemunhu waunodanana naye, murume wako ishamwari yehupenyu. Rega ndiite sendinogadzirisa panyaya yekudzidza, pahuviri hwenyu hapana akadzidza zvekudadira mumwe.
Iye zvino mese munotogona kuwedzera chikoro zvikakushamisai, vashoma mazuvaano vachatuara zvemagrades zvanyanya ndezvemadegrees. Kungogarawo hakuite, wanano inoda kubatsirana zvekuita zvakawanda, unogona kuita musika ukawana kamari kekutanga nako, mukawirirana nemurume wako unogona kushanda sahouse girl kungoti muwane imwe mari yekukubatsirai.
Chinochengetwa chete ihuku, munhu ano piya piya kusvikira zvanaka. Ndiri kunzwa kuoma kwehupenyu hwenyu nekuti kugeza pasina sipo hazvibviri. Kurudziro, munogona kudarika rimwe zuva modya kana bota mari yechingwa yezuva iroro motenga sipo. Garai pasi moronga mari yenyu kunyangwe iri shoma muchiisa zvinhu nekukosha kwazvo.
Handidi kukuvimbisa basa asi rikawanika ndinokuzivisa. Kunyangwe kushanda mumba zvakuda karuzivo kakati kuti nekuti mimwe midziyo yemumba yakuda munhu anodzidzisika achibata zvirinyore. Murume wako ngaasimudzire wake mukadzi kwete kuti anoda kutsvaga anoshanda, iwe nerumwe rutivi edzai kuzvisimudzira.
***
Good Samaritan now abused
Moyo chena unoparira, Mai Chisamba. Ndinoroja kuMabvuku 2 rooms, the landlord is just as good as my own parent.
Shamwari yandakadzidza nayo ange achishaya pakadzikama pekugara so I offered kuti tigare tese tichibatsirana groceries nerent. Aaah izvi zvaita miedzo, akangoita the first two months iye zvino anongoita maexcuses.
Zvinorwadza mafriends ake anouya achivapa madrinks and food zvandinotenga. Rent arikungoti kubasa kwedu zvakapressa.
I don’t like some of his friends because they are rowdy and nekunaka kwevaridzi vemba ndinotonyara. Pakudya apa, ane chipo, anodya kana sadza revanhu vatatu. Ndoita sei, I am so down-hearted? — Crispen
RESPONSE
Aah, Crispen, hapana nyaya apa, wakambonzwa here zvinonzi man-to-man kutaurirana chokwadi usingatete? Muyeuchidze zvamakawirirana pakutanga kuti munobatsirana rent negrocery, kana asingagoni ngaaende zvake.
Nyaya yeshamwari dzine ruzha, remind him that you are lodgers and you should not take advantage of a good landlord. Kana achida kudya zvakawanda muudze kuti hamupfache pakubika nekuti zvinopera nguva isati yakwana.
Shamwari dzausinganyatsoziva ngadzirege kuuyapo iwe usipo.
Ukasunga mabhaudhi ese kana ari munhu kwaye anoenda kana kuita zvamakatenderana. Crispen, usadye uroyi nekunyara kani.
Kana usingagone kutarisana naye ko Whatsapp iripo wani kana e-mail nezvimwe zvaveko mazuvano, ungatoshaya mufaro mumba mako here? Wake up and smell the coffee. Good luck.


text:
Mutuvi
Muzvidzo zvinotevera Fundoyetsimba neScience, mutuvi (Liquid) izita rapiwa kududza chinhu chine kutaridzika kunenge kwemvura inoyerera. Chinhu chine musandu weMutuvi chinoyerera uye chakadirwa mudemhe, chinotora kuumbwa kwakaita demhe iroro zvichienderana nehuwandu hwemutuvi wacho. Muenzaniso wemituvi inosanganisira mvura, mukaka, huchi, peturu, zvichingodaro.
Iri zita rapiwa richitoredzera mutuvi unova mvura iya inowanikwa kana mukaka wakoresa; apa pari kusiyaniswa mutuvi (liquid) nehorakora (milk solids).
Masvumbwi (Full liquid contents).


text:
Nzungu
Nzungu (Peanuts in English) chirimwa chinokura psi pevhu chinorimwa nevarimi. Nzungu dzinokura mumateko ekuti kana woda nzungu unotanga wapwanya mateko aya, kunonzi kutonongora. Nzungu dzakatokonhorwa dzinonzi musvo.
Dzungu dzinoshandiswa kugadzira: dovi; mafuta; kudyiwa dzakadaro kana kuti kukangwa. Nzungu dzinogona kudyiwa dziri nyoro kana kuti dzakaoma. Kana dziri nyoro dzinobikwa nemvura mumakoko adzo kusvika dzaibva. Dzakaoma dzinoitwa zveku kangwa kana kubikwa dzakasangana nemutakura (kudya kunosanganiswa chibage,nzungu,nyimo kana nyemba dzakaoma).
- Chinyekwe (Abnormal yield of fruit one plant) kana kunyeka zvinotaurwa kana dzinde rakabereka zvakanyanyisa.


text:
Rudzivo
Muchidzidzo chepimanyika, rudzivo (Direction) rinoreva mashoko anotigonesa kunongedzwa kuti nzvimbo iri kupi. Rudzivo runonongedza divi riri kutaurwa nezvaro. Rudzivo ndiyo mhinduro yatinotsvaga patinobvunzwa mibvunzo yokuti:
- Uri kuenda kupi, papi chaipo?;
- Uri kupi, papi chaipo?;
- KuHarare ndinosvika sei, ndinotevedza nzira dzipi?;
- Mabhazi anoenda kumusha akwirirwa kupi?'
Mepu dzepanyika dzinotaridza mativi mana erudzivo anoti: Mabvazuva, Madokero, Maodzanyemba, neChamhembe.
Tsanguro[chinja | edit source]
Mabvazuva idivi riri kunobuda nako zuva mangawani ega ega.
Madokero idivi riri kunonyura nako zuva manheru ega ega. Panopimwa gonya rinokwana 180o kubva kuMadokero kusvika kuMabvazuva.
Maodzanyemba: Iri idivi riri kurudyi kwemunhu kana akatarisa kunovirira zuva (kumavirazuva kana kuti kumadokero). Ku maodzanyemba kwakapesana nokuchamhembe.
Chamhembe: idivi riri kwakapesana nokumaodzanyemba, uye kunenge kuri kurudyi kana munhu akatarisa kumabvazuva. Pane gonya rinokwana 180o pakati peMaodzanyemba neChamhembe.
Kutsetsa Rudzivo[chinja | edit source]
Maodzanyemba kwakadziva kuMabvazuva (North East in English) ndirwo rudzivo rwunoti kana munhu akatarisa kuMaodzanyemba, anofanira kutenderera gonya rinokwana 45o achinanga kuMabvazuva. Rudzivo urwu rwuri 45o kubva kuMaodzanyemba, uye 45o kubva kuMabvazuva.
Kana potaurwa muchidimbu kunonzi kuMaodzanyemba nechekuMabvazuva.
Maodzanyemba kwakadziva kuMadokero - ndirwo rudzivo rwunoti kana munhu akatarisa kuMaodzanyemba, anofanira kutenderera gonya rinokwana 45o achinanga kuMadokero. Rudzivo urwu rwuri 45o kubva kuMaodzanyemba, uye 45o kubva kuMadokero.
Chamhembe kwakadziva kuMadokero (South West in English) ndirwo rudzivo rwunoti kana munhu akatarisa kuChamhembe, anofanira kutenderera gonya rinokwana 45o achinanga kuMadokero. Rudzivo urwu rwuri 45o kubva kuChamhembe, uye 45o kubva kuMadokero.
Kana potaurwa muchidimbu kunonzi, Chamhembe nechekuMadokero.
Chamhembe kwakadziva kuMabvazuva (South East in English) ndirwo rudzivo rwunoti kana munhu akatarisa kuChamhembe, anofanira kutenderera gonya rinokwana 45o achinanga kuMabvazuva. Rudzivo urwu rwuri 45o kubva kuChamhembe, uye 45o kubva kuMabvazuva.
Kana potaurwa muchidimbu kunonzi, Chamhembe nechekuMabvazuva.


text:
Mazino
Mazino (teeth) ndidzo nhengo chena dzinomera mukanwa memunhu idzo anoshandisa kutsenga nadzo. Munhu anozvarwa asina mazino achizotanga kumera pahucheche. Mazino ekutanga anodonha kuchimera mamwe epiri ekuti munhu unochembera nawo. Nyama yakakomberedza mazino inonzi matadza (gums).
Kana pari pamunhu mazino marefu akapinza anenge embwa anonzi madungambwa (canine teeth).
Dzeyo, zeyo kana madzeyo (back tooth or molar) apa kureva mazino ekumashure anoshandiswa kutsenga.
Mbangu kana mbangura (Large tooth. 2. Tusk of wild pig), semuenzaniso, Mazimbangu ake maviri anotisetsa: his two huge teeth make us laugh.
Tsika[chinja | edit source]
Gwanza rinosara kana zino rabviswa kana kudonha rinonzi vende.
Dentist anonzi chiremba wemazino muChiShona. Kunoitawo umwe chiremba anobata basa rekurungamisa mazino kuti ave akamira zvakarungama asina kutsveyama kana kuchanjamara; uyu chiremba tichamuti murungamisi wemazino (orthodontists).


text:
Mitemo Inoda Kutevedzerwa
Uridzi (Copyright)
© 2014 Watch Tower Bible and Tract Society of Pennsylvania, Inc. Kudhinda kana kukopa pasina mvumo hazvibvumirwi.
Nzvimbo ino yepaIndaneti inogadzirwa uye inochengetwa neWatchtower Bible and Tract Society of New York, Inc. (“Watchtower”). Kutoti zvaratidzwa neimwe nzira, mashoko ose nezvimwewo zviri panzvimbo ino ndezveWatch Tower Bible and Tract Society of Pennsylvania.
Zviratidzo Zvemakambani (Trademarks)
Adobe, chiratidzo cheAdobe, Acrobat, uye chiratidzo cheAcrobat, zviratidzo zvepamutemo zvekambani inonzi Adobe Systems Incorporated. iTunes uye iPod zviratidzo zvepamutemo zveApple Inc. Zvimwe zviratidzo zvese nezviratidzo zvakanyoreswa pamutemo zvine varidzi vazvo.
Mvumo Uye Mitemo Yekushandisa Nzvimbo Ino
Mitemo Yekushandisa iyi inodzora mashandisire aunoita nzvimbo ino yepaIndaneti. Kushandisa kwaunoita nzvimbo ino kunoratidza kuti uri kubvumirana neMitemo yese Yekushandisa iri pano. Kana usingabvumirani neMitemo iyi yekushandisa kana kuti chimwe chikamu chayo, haufaniri kushandisa nzvimbo ino.
Kunonzi kushandisa kunobvumirwa kwakaita sei? Unogona kuona, kudhaunirodha, kana kuprinda mifananidzo yevaridzi (copyrighted) yakaita zvekudhirohwa, mabhuku, mimhanzi, mapikicha, mashoko uye mavhidhiyo (zvinonzi, “Zviri Mukati” pasi apa) zviri panzvimbo ino kana uchizoshandisa zvinhu zvacho iwe pachako, usiri kuzozvitengesa uye usingatyori zvinorambidzwa zvakanyorwa pasi apa uye mune dzimwe nzvimbo mugwaro iri reMitemo Yekushandisa. Naizvozvo, haufaniri:
Kuisa Zviri Mukati zvawatora panzvimbo ino yepaIndaneti (pane imwe nzvimbo yepaIndaneti, kana kuti nzvimbo yekugovana mafaira, kana kuti panzvimbo dzepaindaneti dzekutandarira (masocial network);
Kubudisazve Zviri Mukati zvaunenge watora panzvimbo ino yepaIndaneti wakazvibatanidza kana kuti sechikamu cheprogiramu yepakombiyuta;
Kudzokorora kubudisa, kugadzira zvakafanana zvisina kana kamusiyano, kukopa, kana kushandisa neunyanzvi zvinhu zviri panzvimbo ino mune zvemari nekutengeserana (kunyange kana zvisiri zvekuita profiti), kusanganisira kuparadzirwa kwemapurogiramu epakombiyuta akanyorwa pachitorwa zvinhu zvepanzvimbo ino, kana kuti zvakabatana nenzvimbo ino yepaIndaneti, (zvisinei kuti zvakangotorwa kamwe chete here kana kuti zvinoramba zvichichinja-chinja);
Kupinda panzvimbo ino yepaIndaneti uine chinangwa chokugadzira kana kuparadzira mashoko anoshandiswa neprogiramu yekombiyuta kuti ivhurike, (source code), maprogiramu anoshanda sematurusi kana kuti nzira dzokuchera nekufukunura mashoko zvakarongeka (dzinosanganisira asi dzisingagumiri pazvinonzi data scraping, data mining, data extraction uye data harvesting) zvichiitwa panzvimbo ino yepaIndaneti kana kuti zvakabatana nayo;
Kushandisa zvisiri izvo nzvimbo ino nemaprogiramu ari pamamwe mapeji acho, zvakadai sekuvhiringidza mashandire enzvimbo yacho, kana kupinda mairi nemune mamwe maprogiramu ayo uchishandisa dzimwe nzira kunze kwedzinobvumidzwa;
Kuita chero chinhu chipi chinoguma kana kuti chingangoguma chadhiriza nzvimbo ino kana kuti chavhiringa kuvhurika kwayo, kana kutadzisa vanhu kupinda; kana kuti kuishandisa nenzira chero ipi zvayo isiri yepamutemo, yekubiridzira, inokuvadza, kana kuti kuishandisa uine chinangwa kana uchiita mabasa asiri epamutemo, ekubiridzira kana kuti anokuvadza;
Kushandisa nzvimbo ino nechinangwa chokushambadzira nekutengesa.
Kutyora Mitemo Yekushandisa
Isingarasikirwi nedzimwe kodzero dzayo dzinotaurwa muchibvumirano chino, kana iwe ukatyora Mitemo Yekushandisa munzira ipi zvayo, Watchtower ichatora matanho ainoona kuti anoenderana nokutyorwa kwemutemo kunenge kwaitwa, anosanganisira kukubvisira kodzero dzokupinda panzvimbo iyi yepaIndaneti, kurambidza kombiyuta dzine adhiresi yeIP yako kuti dzipinde panzvimbo iyoyo, kutaura nekambani inoita kuti uende paIndaneti ichikumbira kuti vakutadzise kupinda panzvimbo iyoyo uye/kana kuti, kukuendesa kumatare edzimhosva.
Kugadziridzwa
Nguva nenguva Watchtower inogona kugadziridza Mitemo iyi Yekushandisa. Mitemo Yekushandisa Yakagadziridzwa inotanga kushanda musi wainobudiswa panzvimbo ino yepaIndaneti. Tinokukumbira kuti urambe uchitarisa peji rino kuitira kuti ugare uchiziva zvinenge zvagadziridzwa.
Mutemo Nechiremerera Chawo
Mitemo iyi Yekushandisa ichange ichidzorwa uye ichidudzirwa zvinoenderana nemitemo yeState of New York, U.S.A., pasinei nokuti mitemo yacho inogona kunge ichipesana neyekwaunogara. Nyaya dzine chokuita neMitemo Yekushandisa dzichakwidzwa kudare restate kana kuti dare repamusoro (federal court) rine chiremera muState of New York, U.S.A.
Kana Zvimwe Zvikamu Zvechibvumirano Ichi Zvisingashandisiki
Kana chimwe chinhu pane zvataurwa muchibvumirano cheMitemo Yekushandisa iyi chikanzi nedare rine chiremera hachiiti, hachipindi ipapo, hachitevedzereki, kana kuti hachisi pamutemo, zvimwe zvikamu zvasara zvicharamba zvichishanda. Kana Watchtower ikatadza kuona kuti chikamu cheMitemo iyi Yekushandisa chero chipi zvacho chachengetwa, izvi hazvifaniri kutorwa kana kududzirwa sekunge kuti chikamu chacho hachisisina basa kana kuti iyo haisisina kodzero yekurayira kuti chiteererwe.
Chibvumirano Chakazara
Mitemo iyi Yekushandisa ndicho chibvumirano chacho chese pakati pako neWatchtower panyaya yekushandisa kwauchaita nzvimbo ino yepaIndaneti, uye chinobva chaita kuti zvimwe zvibvumirano zvawakamboita kare neWatchtower maererano nezvekushandisa nzvimbo ino zvisashande.


text:
NYAYA DZOMUBHAIBHERI DZOKUDZIDZA
Nyaya dzomuBhaibheri Dzokudzidza
Zvatingaita Kuti Tikunde Miedzo
Dzidza kubva pane zvakaitwa naJosefa nomudzimai waPotifari. Dhaunirodha nyaya yacho, verenga nyaya yacho yomuBhaibheri uye mupfungwa dzako nyaya yacho ngaiite sokunge iri kutoitika!
DZIMWE NYAYA PACHIKAMU CHINO
Nyaya idzi dzakagadzirirwa kubatsira vechiduku kunzwisisa Bhaibheri. Dhaunirodha nyaya imwe neimwe, verenga nyaya yacho yomuBhaibheri, uye mupfungwa dzako nyaya dzacho ngadziite sokunge dziri kutoitika!


text:
Niger
Niger nyika yakakomberedzwa nedzimwe iri kumadokero kweAfrica inotodza zita kubva paRwizi Niger. Nyika dzakakomberedza Niger dzinoti: Nigeria neBenin kuchamhembe; Burkina Faso neMali kumadokero; Algeria neLibya kumaodzanyemba neChad kumabvazuva. Niger ine nharaunda yakakura mamiriyoni 1.27 eskweya rekiromita, asi zvikamu makumi manomwe pazana (80%) yenharaunda yayo iri muGwenga reSahara. Nyika iyi ine hugari hwevanhu 17,129,076 ruzhinji rwavo vari maMuslim vakawandira kuchamhembe nekumadokero kwenyika iyi. Gutaguru reNiger rinonzi Niamey rinowanikwa kuchamhembe kwakadziva kumadokero kwenyika iyi.


text:
Dzidzisai Vana Venyu
Vabereki, shandisai nyaya idzi kuti mudzidzise vana venyu zvidzidzo zvinokosha zviri muBhaibheri.
Mashoko Ekutanga
Mashoko ari mubhuku raDheuteronomio anogona kukubatsirai pakurera vana venyu.
Chakavanzika Chinotifadza Kuziva Nezvacho
Bhaibheri rinotaura nezvechakavanzika chinokosha chinonzi “chakavanzika chitsvene.” Ungada here kudzidza nezvacho?
Ribheka Aida Kufadza Jehovha
Tingaitei kuti tiite saRibheka? Verenga nyaya yacho udzidze zvakawanda nezvake.
Rakabhi Aitenda Muna Jehovha
Dzidza kuti Rakabhi nehama dzake vakaponeswa sei Jeriko parakaparadzwa.
Akafadza Baba Vake naJehovha
Mwanasikana waJefta akachengeta vimbiso yei? Tingamutevedzera sei?
Samueri Akaramba Achiita Zvakanaka
Ungatevedzera sei Samueri woita zvakanaka kunyange vamwe vanhu pavanenge vachiita zvinhu zvakaipa?
Dhavhidhi Akanga Asingatyi
Verenga nyaya iyi yemuBhaibheri inonakidza kuti udzidze zvakaita kuti Dhavhidhi ashinge zvakadaro.
Unombonzwa Kuti Uri Wega Uye Uchitya Here?
Jehovha akaudza Eriya kutii paainzwa sokuti akanga ari ega? Ungadzidzei kubva pane zvakaitika kuna Eriya?
Josiya Aiva Neshamwari Dzakanaka
Bhaibheri rinotiudza kuti zvainge zvakanyanya kuomera Josiya kuti aite zvakanaka. Dzidza kuti shamwari dzake dzakamubatsira sei.
Jeremiya Haana Kurega Kutaura nezvaJehovha
Kunyange zvazvo vanhu vaimuseka uye kumutsamwira, nei Jeremiya akaramba achitaura nezvaMwari?
Jesu Aiteerera Nguva Dzose
Nguva dzose hazvisi nyore kuti uteerere vabereki vako. Ona kuti zvakaitwa naJesu zvingakubatsira sei.
Vakanyora nezvaJesu
Dzidza nezvevanyori veBhaibheri 8 vakararama panguva imwe chete naJesu uye vakanyora nezveupenyu hwake.
Muzukuru waPauro Ainge Akashinga
Mukomana uyu akaponesa sekuru vake. Akaitei?
Timoti Aida Kubatsira Vanhu
Ungaitei kuti uve noupenyu hunofadza uye hunonakidza, sehwaiva naTimoti?
Pane Umambo Huchatonga Nyika Yose
Zvinhu zvichange zvakaita sei Jesu paanenge ava kutonga nyika? Ungada kuzovapo here?


text:
Rwanda
Rwanda inyika yakakomberedzwa nedzimwe yakatambarara kubva nechepakati kuenda kumabvazuva kweAfrica uye iri kuzasi kwemuenzanisi nemadhigirii mashomane. Rwanda yakaganhurana neyika dzinoti: Uganda, Tanzania, Burundi neDemocratic Republic of the Congo. Rwanda iri muDunhu reNyanza Huru dzeAfrica. Rwanda iri pakakwirira, murutaranyika rwayo munowanikwa makomo ari kumadokero nesavanna kumabvazuva; uye ine madziva mazhinji akapararira nenyika. Mwaka yeko inoenderana nesubtropical ichiwana mwaka miviri yekunaya kwemvura nemwaka yekuwoma miviri zvakare.


text:
Bindura guta
Guta reBindura (City of Bindura) ndiro guta guru redunhu reMashonaland Central. Guta iri riri nhambwe inokwana 90km kubva kuHarare. Bindura inzvimbo inozivikanwa nemigodhi inochera Gold, neNickel. Mugodhi irimo inosanganisira Trojan Mine, Freda Rebecca neRan Mine.
Bindura yakakomberedzwa nemapurazi anorima donje, chibage, uye anopfuya mombe.
Kupiwa kwezita[chinja | edit source]
Zita rokuti Bindura kupotsa kutaurwa kwevarungu vachitadza kutaura zita raIshe wenzvimbo iyi ainzi Chipindura. Nazvino mhuri yavana Chipundura ichiriko uye kune musha wemuBindura unonzi Chipindura.
Shoko rokuti bindura semanyorerwe arinoitwa rinoreva zvimwewo zvinotaurwa kana imbwa nzvari iri panguva yokutandwa nembwa hono.


text:
Nhau 58: Dhavhidhi naGoriati
VaFiristia vanouyazve kuzorwisana naIsraeri. Vakoma vatatu vaDhavhidhi zvino vari muuto raSauro. Zvino rimwe zuva Jese anoudza Dhavhidhi kuti: 'Enda nezviyo nezvingwa kuvakoma vako. Wana kuti vakadini.'
Panosvika Dhavhidhi pamusasa weuto, anomanyira kumutsara weuto kundotsvaka vakoma vake. Hofori yechiFiristia inobuda kuzoita musere pavaIsraeri. Ave achikuita mangwanani ari ose namadekwana kwamazuva 40. Anodanidzira kuti: 'Sarudzai mumwe wavarume venyu azondirwisa. Kana akandikunda ndokundiuraya, tichava varanda venyu. Asi kana ndikakunda ndokumuuraya, muchava varanda vedu. Ndinokukokerai kusarudza mumwe munhu kuzondirwisa.'
Dhavhidhi anobvunza vamwe vamasoja kuti: 'Munhu anouraya uyu muFiristia ndokubvisa Israeri paruzvidzwo urwu uchawaneiko?
'Sauro achapa pfuma zhinji munhuyo,' musoja anodaro. 'Uye achamupa mwanasikana wake kuva mudzimai wake.'
Asi vaIsraeri vose vanotya Goriati nokuti mukuru kwazvo. Anopfuura tsoka 9 (anenge mamita 3) kureba, uye anomumwe musoja anomutakurira nhovo yake.
Mamwe masoja anondoudza Mambo Sauro kuti Dhavhidhi anoda kurwisa Goriati. Asi Sauro anoudza Dhavhidi kuti 'Haungarwisi muFiristia uyu. Unongova hako kakomana bedzi, uye iye ave ari musoja upenyu hwake hwose.' Dhavhidhi anoti: 'Ndakauraya bere neshumba zvakatora makwai ababa vangu. Saka muFiristia uyu achava sechimwe chazvo. Jehovha achandibetsera.' Nokudaro Sauro anoti: 'Enda, uye Jehovha ngaave newe.'
Dhavhidhi anoburukira parwizi ndokutora hurungudo 5, ndokudziisa muhomwe yake. Anotora chipfuramabwe ndokundosangana nehofori. Apo Goriati anomuona, haangazvidaviri. Anofunga kuti kuchava nyore kuuraya Dhavhidhi.
'Uya kwandiri,' Goriati anodaro, 'uye ndichapa muviri wako kushiri nemhuka kuti zvidye.' Asi Dhavhidhi anoti: 'Unouya kwandiri nomunondo, nepfumo nemharu, asi ndinouya kwauri nezita raJehovha uyo uchakuisa mumaoko angu uye ndichakuriga.'
Ipapo Dhavhidhi anomanyira kuna Goriati. Anotora dombo muhomwe yake, anoriisa muchipfuramabwe chake, anoriposhera nesimba rake rose. Dombo rinonanga mumusoro maGoriati, uye anowira pasi ndokufa! Apo vaFiristia vanoona kuti mhare yavo yawa, vose vanotenderuka ndokutiza. VaIsraeri vanovamanyira ndokukunda hondo.
1 Samueri 17:1-54.
Mibvunzo
- Goriati anodenha uto revaIsraeri achiti chii?
- Goriati akakura zvakadini, uye Mambo Sauro anovimbisa chii kumurume achauraya Goriati?
- Dhavhidhi anotii paanoudzwa naSauro kuti haangarwi naGoriati nokuti anongova zvake kakomana?
- Pakupindura Goriati, Dhavhidhi anoratidza sei kuti anovimba naJehovha?
- Sezvaunogona kuona pamufananidzo Dhavhidhi anoshandisei kuuraya Goriati, uye vaFiristia vanoita sei izvi zvaitika?
Mibvunzo yokuwedzera
- Verenga 1 Samueri 17:1-54.
Chii chaiita kuti Dhavhidhi asatye, uye tingatevedzera sei ushingi hwake? (1 Sam. 17:37, 45; VaEf. 6:10, 11)
Nei vaKristu vachifanira kudzivisa kukwikwidza kwakafanana nokwaGoriati pavanoita mitambo kana kuti pavanenge vachitandara? (1 Sam. 17:8; VaG. 5:26; 1 Tim. 4:8)
Mashoko aDhavhidhi anoratidza sei kuti aitenda kuti Mwari aizomutsigira? (1 Sam. 17:45-47; 2 Mak. 20:15)
Pane kurondedzera bedzi makwikwi pamauto maviri akarwisana, nhoroondo iyi inoratidza sei kuti chaizvoizvo kurwisana kwacho kwaiva pakati pavanamwari venhema naMwari wechokwadi, Jehovha? (1 Sam. 17:43, 46, 47)
Vakasara vakazodzwa vanotevedzera sei muenzaniso waDhavhidhi wokuvimba naJehovha? (1 Sam. 17:37; Jer. 1:17-19; Zvak. 12:17)


text:
Solomon Mujuru
Solomon Mujuru igamba rehondo yeChimurenga yakarwiwa nechinangwa chekusunungura nyika yeZimbabwe kubva kuutongi hweudzvanyiriri hwevarungu vakabva kuBritain..
Solomon Mujuru, aizivikanwa nezita Rex Nhongo (May 1, 1949 – August 15, 2011) akanga ari mutungamiri wemawuto mu Zimbabwe vakazova mubati wematongerwo enyika. Murume uyu akatungamira mawuto muhondo yechimurenga. Mushure mekunge nyika yasunungurwa vakatungamira mawuto e Zimbabwe. Vakazosiya chiwuto vakapinda mune zvematongerwo enyika vari mumiriri wedunhu re Chikomba vachibata nebato re Zanu PF.
Solomon Mujuru akawanikwa akafa mumba yaaigara papurazi rake kuBeatrice. Hazvisati zvavivikanwa kuti chii chakakonzera moto uyu utange.
Murume uyu aive akaroora Joice Mujuru anova Vice President wenyika yeZimbabwe


text:
Muchovha Masvomhu
Muchidzidzo cheMasvomhu muchovha (vector in English) zvinoreva chiyero chinopimwa nehuwandu zvose nerudzivo. Mienzaniso yezviyero zviri pamupanda wemichovha ndezvinoti: fosi, rufangu, muchacha, nhambwe yasudurukwa. Chinhu chakakosha kuziva rudzivo rwuri kufamba narwo zviyero zvakaita seizvi.
Shoko reEnglish rokuti vector rinoreva that which carries or that which transports ndiro radudzirwa pano kuti rinzi muchovha kuChiShona.
Muenzaniso[chinja | edit source]
Muenzaniso wakanaka ndewemusiyano uripo pakati penhambwe njee isinei kuti kwafambwa kuchiendwa nekupi uye nhambwe yasudurukwa ine rudzivo. Somuenzaniso kana kuchibviwa kuHarare kuenda kuVictoria Falls nemuchovha kazhinji kunotevedzwa nzira yokuBulawayo, ndokuzokwidza kubva Bulawayo kuenda Victoria Falls. Tikazvitarisa Victoria Falls iri kuMadokero kweHarare, asi rwendo urwu rwunomboenda kuchamhembe pedzezvo rwozokwira kuenda kuMaodzanyemba kwakadziva kuMadokero.
Kana kuchitevedzwa mutsetse wakatwasuka nhambwe iri pakati peHarare neVictoria Falls inokwana 551 km - iyi ndiyo nhambwe yasudurukwa iri kutaurwa pano - ndiyo nhambwe inoda kunoenzana neinofambwa nendege mudenga. Asi kana tichitevedza mugwagwa nokupoterera kwayo nhambwe iri pakati peHarare neBulawayo inokwana 441 km; nhambwe iri pakati peBulawayo neVictoria Falls inosvika 439 km. Saka zvinoreva kuti kana kwatevedzwa mugwagwa iyi kunofambwa nhambwe inokwana kusvika 880 km kubva Harare kunobata Victoria Falls.


text:
Kubvisa
Muchidzidzo masvomhu, Kubvisa (-) (Subtration in English) zvinoreva kutapudza kubva pane huwandu hwezvinhu zviripo. Kana paine huwandu a kuchibviswa huwandu b, chiitiko ichi chinonyorwa sezvizvi a - b.
a - b zvinoreva kuti huwandu hunosara pakubvisa zvinhu b kubva muzvinhu a.
Muenzaniso;
6 - 4 = 2: zviviri ndihwo huwandu hunosara mukubvisa zvhinhu zvina kubva muzvitanhatu
Pane hukama pakati pekuwedzanisa nekubvisa. Kubvisa kwakafanana nekuwedzanisa zvauinazvo nezvawakakwereta uchirangarira kuti zvawakakwereta zvinoita kuti zvauinazvo zvive zvishoma nehuwandu hwezvikwereti.
Kubvisa, chiitiko chingashandiswa kupangidza zviitiko zvina (4) zvinoda kunofanana sezvizvi:
- Kubva paboka rezvinhu tinoda kubvisa zvinhu zvine huwandu hunozivikanwa. Ngatitii semuenzaniso tine maapple 5 tobvisa 2, tobva tasara ne 3.
- Kubva pane chinhu chakapimwa tinoda kubvisa huwandu hwakapimwa nechiyero chimwecho. Kana ndairema 100 kg ndodonhedza 5 kg, ndinenge ndave kurema 100 - 5 = 95 kg.
- Kufananidza zvinhu zviviri zvine huwandu hunopimwa nechiyero chimwe. Somuenzaniso ngatitii tinoda kutsvaga musiyano pakati pa $800 na $600, tinoti $800 - $600 = $200.


text:
Hardway Nyakuwarwa
VANHU vaive mudare vakashamiswa apo mumwe murume akati mukadzi wake uyo akamumhan’arira nenyaya yekusachengeta mhuri ane vana vana avo vanana baba vakasiyana, nekudaro hazvaiita kuti abvise mari yekuriritira vana vevamwe varume. Jairos Veremu akataura mashoko aya muHarare Civil Court mushure mekunge aendeswako nemukadzi wake, Wadzanayi Muromo, uyo aida $100 pamwedzi yekuchengeta mwana wavo.
“Changamire, ndinokumbirawo dare kuti ndiwane mari sezvo murume uyu asingariritiri mwana wake. Akatambira mari anotswanya oga achinwa hwahwa zvekutadza kuziva nzira yekumba apa mwana ava kutoita kwashi.
“Ndinogara kumba kwevabereki vangu vakati huyai nemurume wako tikupei pekuvaka asi iye akaramba. Kumba kwavo ndakaona kuti mashoko acho akawanda chose, ndokufunga kuenda kwedu asi iye anoramba,” akadaro Maromo.
Achipawo divi rake Veremu, akati haakwanise kuchengeta vana vasiri vake ivo vana baba vacho vari vapenyu.
“Ishe wangu, ndinoda kuzivisa dare kuti handigoni kuchengeta vana vemagora. Mukadzi uyu ane vana vake vatatu nevarume vatatu, ini manje ndonzi ndivariritire zvinoitawo here ivo vana baba vavo vari vapenyu? Zvekare ini handigoni kuti ndiende kunogara navana tsano. Kuti ndakapisa musha here? Chandinoda kuti vana vemagora vaende ndiko kuti ndigomupa mari kwete zvimwe zvose izvo.”
Mutongi Trevor Nyatsanza akati Veremu abvise $65 pamwedzi yekuchengeta mwana wake.


text:
Gumbeze
Gumbeze ijira rakakora rinofungwa kana vanhu vorara kuti vadziyirwe.
KuVaShona kune tsika yokuti kana munhu atanga kushanda anotengera vana ambuya vakabereka baba naamai vake gumbeze.
Tsika[chinja | edit source]
- Munhu uya haabvaruri magumbeze - apa kureva kuti munhu wacho haarari nokuti anenge achiroya.
- Zviri kwauri gumbeze kufuka kana kuwarira.
- Shoko rokuti gumbeze rinobva kushoko reAfrikaans rekuti kombers kureva gumbeze.
Makarekare vakanga vachiruka magumbeze nemakavi avaiti magudza.


text:
HARARE—
Mutongi wedare repamusoro re High Court, Va David Mangota, vatura neChishanu mutongo wekuti mapurisa ashande nesimba kutsvaga mutungamiri wesangano re Occupy Africa Unity Square, Va Itai Dzamara, avo vanonzi vakapambwa neMuvhuro mumusha we Glen View muno muHarare.
Nyaya Ina Thomas Chiripasi
Rimwe remagweta ari kumirira Va Dzamara muchikumbiro chakasvitswa kudare iri naAmai Sheffra Dzamara, vanove mudzimai waVa Dzamara, Va Charles Kwaramba, vati hurumende yasungirwa kuti ishambadzire zvakasimba kushayikwa kwaVa Dzamara.
Asi Va Kwaramba vati dare raramba kuti mahofisi evasori pamwe nekumasoja kusechwe sezvanga zvakumbirwa nemudzimai waVa Dzamara.
Izvi zvinotevera mashoko ataurwa na Muzvare Fortune Chimbaru vanove gweta ranga rakamirira gurukota rinowona nezvinoitika mukati menyika, Va Kembo Mohadi, mukuru wemapurisa, Va Augustine Chihuri, pamwe nemukuru wevasori, Va Happyton Bonyongwe, ekuti hurumende haizivi kuti Va Dzamara vakaiswa kupi nevakavapamba avo vasati vave kuzivikanwa.
Mapepa ari kumapurisa pamwe nekudare anoti Va Dzamara vakapambwa nevarume vashanu vaifamba nemotokari chena yemhando yeIsuzu.
Va Mangota vakurudzirawo hurumende yakamirirwa nemapurisa kuti idzoke kudare repamusoro mushure memasvondo maviri ega-ega kuti izoudza dare painenge yasvika nekutsvaga Va Dzamara.
Mutungamiri we MDCT, Va Morgan Tsvangirai, vakapomera hurumende yaVa Mugabe pamwe nebato ravo reZanu PF mhosva yekupamba Va Dzamara.
Asi mutauriri we Zanu PF, Va Simon Khaya Moyo, vanoti bato ravo harina charinoziva nekupambwa kwaVa Dzamara.
Mukuru wemapurisa, Va Augustine Chihuri, nezuro vakakurudzirawo mapurisa kuti ashande nesimba mukutsvaga Va Dzamara uye mutevedzeri wemutungamiri wenyika, Va Emmerson Mnangagwa, vakatiwo vakapamba Va Dzamara vacharangwa zvakawomarara kana vakabatwa.
Va Dzamara nesangano ravo reOccupy Africa Unity Square vari kukurudzira kuti mutungamiri wenyika, Va Robert Mugabe, vasiye basa vachivapomera mhosva yekutadza kutonga nyika mujekerere uye kuwisira hupfumi hwenyika pasi.
Kupambwa kwaVaDzamara kwakonzera mutauro munyika kubva kumasangano akazvimirira pamwe nenyika dzekunze idzo dziri kuti kodzero dzaVa Dzamara dzinofanirwa kuchengetedzwa.
VaDzamara mutori wenhau akambosiya basa rake achiti anoda kurwira kodzero dzevanhu kudzamara VaMugabe vasiya basa.


text:
Shandisai chero mitowo iyi ku wana yamuro ya munoda.
· Runhare — fonerai 703-594-2168. Imi mucha nzwa kumhoresa kwaka pambwa mu Ngezi; imi pambai shoko renyu mushure. Muturikiri acha yamura isu mu kudavira.
· Mbune — shanyirai chikoro che mwana wenyu. Zvino tairisirwa kuti mutauri we mutauro wenyu anenge asipo. Zvisinei mushandi acha shandisa posita ne mibvunzo ku unganidza mashoko ku yamura imi.
Mu mamiriro ese, imi mucha kumbirwa kupa zvino tevera:
o Zita renyu ne zita re mwana wenyu;
o Chikoro che mwana wenyu, giredhi, ne zita re mudzidzisi;
o Munhu (zita kana basa) imi wa munoda ku taura yane, ne nhauro ye hurukuro; ne
o nhamba ye runhare, ne nguva iri nane imi yamuno kwanisa
kubatwa.


text:
Ruremekedzo
Shoko rokuti ruremekedzo (honour in English) rinoreva kubata mumwe munhu nenzira yekumukudza, kumuitira zvinoita kuti ave anoyemurwa nevamwe aine chiremera pamberi pevamwe.
Tsika[chinja | edit source]
- Josiah Tongogara akapiwa ruremekedzo rwegamba rehondo yerusununguko.
- Mutemo wechishanu pamitemo gumi yaMwari unoti remekedza baba naAmai vako kuti mazuva ako awande munyika yamuri kupiwa naJehovah Mwari.
- Chikodze (respect shown)
- Matyira (Reverence. Reverence for elders). Mukuwasha asina matyira haatunhi: a son-in-law who has no reverence does not act respect fully.


text:
Chiremba
Chiremba (medical doctor in English) munhu akadzidza basa rehurapi zvikurusei akaenda kuUniversity makore mashanu zvichienda mberi. Ana chiremba vazhinji vanotanga basa vaverenga MBChB degree kana Bachelor of Medicine and Surgery.
Izwi rekuti Chiremba rakabva kurudzi revanhu vaye vanonzi Varemba (the Lemba people). Vanhu ava vaigara kunzvimbo yeGreat Zimbabwe vachibatsira pakurapa uye pakuvaka. Nhoroondo dzevaremba dzinoti vanhu ava vakabva kunyika yeIsrael, vakaenda nekuYemen, ndokuzouya kuZimbabwe nekunedzimwe nzvimbo dzakatenderedza.
Kuti "Chiremba," zvakabva pakamucheka kana kuti kashinda kanoshandiswa nevaRemba mushure mekunge vachecheudzwa. Kamucheka aka kane basa rekuti ronda rekuchecheudzwa (circumcision) rikasire kupora sezvo kachiita kuti nhengo yechirume isagumhane nemuviri.
Zita rekuti Chiremba rakazobva panhau iyoyi yekuti vaRemba vaive nembiri yekurapa.


text:
Herbert Chitepo
Herbert Wiltshire Chitepo igamba rehondo yeChimurenga yakarwiwa nechinangwa chekusunungura nyika yeZimbabwe kubva kuutongi hweudzvanyiriri hwevarungu vakabva kuBritain. .
Herbert Wiltshire Chitepo (15 June 1923 – 18 March 1975) akanga ari mutungamiri we Zimbabwe African National Union (Zanu) rinova bato rairwira kuzvitonga kwevatema munguva dzeRhodesia. Herbert Chtepo wakaurawa mugore 1975 mwedzi wa March. Hazvizivikanwe kuti Chitepo wakaurayiwa nani. Munyori wenguva dzeRhodesia anonzi Peter Stiff anoti musoja wemawuto British anonzi, Hugh Hind ndiye anonzi akauraya Herbert Chitepo.
Chitepo ndiye akava munhu mutema wekutanga munguva yeRhodesia kuva barrister; rinova rimwe danho rohugweta.
Kukura kwavo[chinja | edit source]
VaChitepo vakazvarwa ku Watsomba mudunhu re Inyanga; akanga ari werudzi rweva Manyika. Akadzidza pazvikoro zvinoti St David's Mission School, Bonda, St Augustine's School, Penhalonga vachizoenda ku Adam's College, Natal, South Africa, kwaadzidza kuvamudzidzisi mugore 1945.


text:
- Published on 26 September 2014
- Written by kwayedza
KUNE murume ngochani anoshanda sa "disc jockey" (DJ), uyo anonzi arura nekubata varume chibharo kunzvimbo dzakakomberedza Murambinda, kuBuhera, zvekuti vanhurume veko vatove kugara vakabatira hana mumawoko nekutya.
Mapurisa anotsinhira hunyn'anyn'a hwengochani iyi vachiti vari kutsvaga nemeso matsvuku Panganai Tangwena (32), uyo anopinda chechi yeJohane Masowe, achibva mumusha waSabhuku Tangwena, kwaShe Makumbe. Vanoti vari kumuda nemhosva dzinodarika ina dzaari kupomerwa, dzose dziri dzekubata varume chibharo kana kuti chingochani nechisimba.
Tangwena anonzi ari kupota achihwandira vanhurume mumigwagwa panguva dzemasikati kana husiku, vamwe achivabata pavanenge vachigeza munzizi.
Mumwe wevari kuziva nezvenyaya yengochani iyi asi asina kuda kudurwa nezita anoti varume vemunzvimbo iyi havasisina rugare nekutya kubhinywa naTangwena, uye kune vamwe vatove kufamba vari muzvikwata.
"Kuno kwaipa, varume havasisina mufaro sezvo vari kubatwa nemurume anova DJ ane mbiri uyu. Kudoro chaiko, ringava rekubhawa kana rematanda, vava kudzokako kunze kuri kuchena vari muzvikwata zvevarume vanodarika vana kana vashanu nekuti nhubu iyi inonzi ine simba rinotyisa. Murume akangofamba oga anobatwa obvumburudzwa pamadiro," vatori venhau vakaudzwa. Tangwena anonzi kana ave kuda kunoita mabasa ake anopfeka marokwe marefu, zvikuru machena, zvekuti varume vaanosangana navo vanofunga kuti munhukadzi.
Vanozongoerekana vapingwa vobatwa chibharo.
"Murume uyu akabvira kare kupara mhosva dzakadai idzi, haadi vakadzi asi anoda varume chete. Aimboshanda mune rimwe bhawa kuno ari DJ akabuda basa apara mhosva yakadai," akadaro nyakuziva nezvenyaya iyi uyu.
Mhosva dzemurume uyu dzakamhan'arwa kumapurisa pakamba yeMurambinda dzinokwana ina, dzose dziri dzekubata vamwe varume chibharo, idzo dzinonzi muchirungu Agravated Indecent Assault uye dzimwe dzacho dzine nhamba dzinoti CR-53/02/13 neCR-7/09/14. Tangwena anonzi zvakare ane mhosva dzekuba dzaari kutsvagirwa nemapurisa.
Takakwanisa kutaura nemumwe wevanonzi vakabatwa chibharo naTangwena, zita tinaro, uyo ane makore 18 okuzvarwa uye achigara mubhuku rekwaTangwena.
Mukomana uyu haana kunyara kudura kuti akabatwa chingochani. Akaratidza vatori venhau mbonje dzemaronda aakarumwa naTangwena apo vairwisana. Anoti haana kumbobvira akaona munhu anorwisa sezvaakaitwa paakabatwa chingochani apa. "Ndakabatwa nemusi weSvondo wakadarika nguva dzingaite kuma1 masikati apo ndaiwacha murwizi Mwerahari ndiri ndoga. Ini semunhu aisamuziva, akasvika pandiri ndokundishevedza achiti aiva abva kuChipinge marimwezuro, ndokuti aiva apererwa nemari. Akati aiva nenzara uye aitsvagawo mari kana zvimwe zvingamubatsire," akadaro mukomana wechidiki uyu. Anoti apo vaitaura vose ari padyo naye, Tangwena akazonongedzera achiita seabvunza nyaya yemombe dzaidarika zvisinei kuti pakanga pasina mombe dzacho.
"Pandakacheuka achiti ko aiva nemombe idzo ndiyani, akabva andibata nechisimba nekumashure ndokuburitsa banga achiti anoda kundiita mukadzi ini ndikaramba. Akazonongedzera banga iri pachipfuva tichirwisana chete apo aindiruma musana nepachipfuva, padumbu nepazamu ini ndichiramba. Semunhu ndakanga ndisina kupfeka pant, akazopinza mawoko ake mukati mechikabudura ndokudzvanya-dzvanya nhengo dzangu dzakavandika nekudzisvina kudzimara ndaona nyenyedzi nekurwadziwa ndokupera simba.
Akazondikumura bhurukwa ndichibva ndarara pasi nedumbu achibva andiita zvinorova ipapo nekumashure," akadaro achida kuchema.
Mukomana uyu anoti panguva iyi akaedza kushevedzera achibva adzipwa pahuro ndokutadza kutaura uye akakuvadzwa apo airumwa zvakaita kuti asare aine mavanga emazino.
"Apo Tangwena aiva mubishi neni nekumashure, asati apedza, pakazosvika Rain Tasara uyo akamuvhundutsira achimuti iwe Panganai uri kuitei nemwana, haunyare? Akabva asvetuka pamusoro pangu ndokutizira mubako raiva padyo ndokunohwanda akazotiza apedza kupfeka bhurugwa," akadaro.
Mukomana uyu anoti akazomhanya kunotaura kumba nezvetsekwende iyi ndokuzodarikira kumapurisa ayo akazomuendesa kuchipatara cheMurambinda uko akanoongororwa nanachiremba akarapwa.
"Ndakarwadziwa zvikuru nanhasi hazvisati zvapera handinyatsokwanisa kufamba nekurwadziwa," akadaro. Mukomana uyu, uyo anova mushandi pamba paanogara, anoti Tangwena anonzi ari kuonekwa achigara kurwizi rwaMwerahari nemusango sezvo ari kutiza mapurisa.
Mumwewo muzvinabhizimisi wemunzvimbo iyi anovawo mudzidzisi wemumusha waTangwena, zita tinaro (VaJohn Mtetwa (44), anonzi akapona neburi retsono apo akabatwa usiku nemurume uyu achinzi aiti aida mari kwaari.
Muzvinabhizimusi uyu anonzi akanzi naTangwena adzokere naye kuchitoro kuti anomupa mari apo akazomubata nechisimba akamuwidzira murwizi zvinova zvakamuponesa ndokuzotiza iye akasara mudziva.
Zvakadaro, Elias Machaka (20), anogara mumusha uyu, anoti varume vose havasisina mufaro nekuda kwengochani iyi.
Mutauriri wemapurisa kudunhu reManicaland, Inspector Enock Chishiri, vakatsinhira nyaya yemurume uyu vachiti ari kutsvagwa nemapurisa nemeso matsvuku.
Mitemo yemuZimbabwe haitenderi kuti murume femere mumwe murume achimuita mudzimai kana kuti mukadzi aite mumwe mukadzi mudzimai.


text:
Fodya
Fodya (tobacco) idzinde rinorimwa rinokura mashizha mahombe anokohwehwa achinotengeswa. Fodya inoshandiswa kugadzira mudzanga unoputwa nevanoputa. Imwe fodya inoshandiswa kugadzira mishonga yakasiyanasiyana inokororwa kubva mushizha refodya.
MuZimbabwe fodya chirimwa chinounza mari yakawanda yekunze kwenyika; fodya yemuZimbabwe inotengeswa kuAsia, Europe neNorth America.
Chigusvani kana chitsitsi zvinoreva icho chinosarira kana mudzanga wefodya wapera kuputwa, watsva pose pane shizha refodya.
Tsika[chinja | edit source]
- Akazvionera pamhuno sefodya.
- Nhamo inenge yefodya inoti uku yakarumwa uku inotsva.


text:
Ropa
Ropa (blood) ndiwo mutuvi mutsvuku unowanikwa uchiyerera mumitswe iri munyama dzemhuka dzose. Mitswe inofamba neropa inonzi tsinga. Ropa rinofambisa chikafu negasi re"oxygen" kusvitsa kunhengo dzemuviri uye rinotakura tsvina kubva kunhengo dzemuviri.
Mitswe inofamba neropa[chinja | edit source]
Mitswe inofamba neropa ndiwo aya machubhu anonzi blood vessels kuEnglish. Pachinyorwa chino pachasiyaniswa mhando yemitswe iyi kuti tiyedze kuturikira zvinonzi veins, arteries and capillaries kuEnglish. Uku kupatsanura kwakakosha zvikuru nokuti mitswe inofamba neropa ine mabasa akasiyana.
Tsinga[chinja | edit source]
Artery ichanzi tsinga nokuti idzi ihuru uye dzinonatsa kuonekwa nechekunze paganda. Tsinga dzinotakura ropa kubva kumoyo kuenda kune dzimwe nhengo dzemuviri.
Mushwaira[chinja | edit source]
Mushwaira(Capillary blood vessel) zvinoreva mhando yetsinga ndikisa dzinobatsira mukutsinhana kana kugachidzana kwezvinhu zvinowanikwa mumuviri zvinoti: oxygen, carbon dioxide, mvura, chikafu, nemishonga inoraswa pakati peropa nenhengo dzemuviri. Mishwaira inobatanidza tsinga hombe dzinotakura ropa kubva kumoyo kuenda kunhengo dzomuviri netsingana ndiki chinodzosera ropa kumoyo. Shoko rokuti mushwaira rinoreva kanzira kadiki kasina kunatsa kupfumbira; aka kanenge kari kanzira kanonetsa kuona pakari chaipo. Apa ndipo pabva paturikirwa kuti shoko rinoti mushwaira rive ndiro rinoreva zvimwe nereEnglish rokuti capillary. Iri zita rinoduza zvakanakisa kuti capillary tutsinga tudokosa zvichifanidzwa nedzimwe tsinga dzinoonekwa pamuviri wemhuka kana munhu. Pakuwanda mushwaira inodanwa kunzi mishwaira
Mamwe mazwi[chinja | edit source]
- Ropa ragwamba (blood clot) rinonzi govo kana kuti goo.
- Mbundurira, mbundishire nhuwira (Blood blister).


text:
Chivanhu
Shoko rokuti ChiVanhu rinoreva zvunhu zviviri. Chokutanga, Chivanhu zvinoreva mutaura wedu uyo wakapiwa zita rokuti ChiShona nemurungu ainzi Clement Doke mugore ra1931. VaShona pachavo, makare kare, vaiti mutauro wavo unonzi Chivanhu. Chechipiri, Chivanhu zvinoreva bumbiro retsika, mitemo, magariro nemafungiro evaShona.
Contents
Mutauro weChiVanhu[chinja | edit source]
Mutauro weChiVanhu ndiwounonzi mazuvano mutauro weChiShona uyo wakavumbwa nezvikamu zvemitauro inoti: ChiKaranga, ChiZezuru, ChiManyika, ChiNdau, nezvimwe zvisina kudomwa pano.
Mafungiro eChivanhu[chinja | edit source]
Vanhu veChiVanhu vanemafungiro anotangira pakuti zvinhu zvese zvepasirino zvakasikwa naMwari, uyo anofungwa kuti Mweya mukuru kukunda yese uye unoera uine masimba kukunda mweya yese. Mwari, mumavonero eChiVanhu, mweya unogara pese pese, muchinu chese chese chakasikwa, uchiziva zvese zvese zvaivapo, zviripo, nezvichavapo. Zvokufunga kuti Mwari uri kudenga, uyewo kuti Mwari anogara kudenga, ifungwa yakavuyiswa muvanhu veChiVanhu nevanhu veChiRungu, aya ari mafungiro eChiKirisitu. Vanhu veChiVanhu vane mafungiro anoti Mwari ari pese pese, pasirino nekumatenda. Uyewo Mwari unogona kuhwa zvatinotaura nezvatinofunga, uyewo isu tinoenda kuna Mwari tichiturikigwa nekuvadzimu vedu, ayo ari madzitateguru edu, uyewo midzimu yenharaunda, neyenyika. Vadzimu vanotitungamirira mukurarama kwedu, nokugadzikana pakati pedu nenyika nezvisikwa zvese zvapasirino. Hutungamiriri hwavadzimu hunonzi hunobva kuna Mwari, nokuti vadzimu ndivo vanotumwa naMwari kuti vatichengetedze. Zvinhu zvese zvatinoita zvinofungidzigwa kuti zvinechokuita nevadzimu kusvikira kuna naMwari.
Tsika dzeChivanhu[chinja | edit source]
Tsika dzeChiVanhu ndiwo maitiro anopa munhu, kana kuti boka revanhu, hunhu mumeso nemavonero evanhu vari munharaunda yovugaro. Kusatevera tsika dzeChiVanhu zvinofungwa kuti zvinotsamisa midzimu uyewo Mwari Musiki wenyika.
Mitemo yeChiVanhu[chinja | edit source]
Mitemo yeChivanhu zviga zvinotemwa nemadzishe nemadzimabo enyika. Mitemo hainei nechokuita nemidzimu uye naMwari. Mitemo yeChiVanhu inotarisigwa kuti haipikisani netsika dzeChivanhu. Tsika dzinoonekwa sokuti dzinoera uyewo dzinokosha kudarika mutemo.
Magariro eChiVanhu[chinja | edit source]
Magariro echiVanhu anofambirana netsika uyewo nemafungiro nemitemo zveChiVanhu.


text:
Nharaunda
Muzvidzidzo zveMasvomhu nePimanyika, nharaunda (Area) izwi rinoreva kukura kwakaita nzvimbo kunowanikwa nokuunga hwasha nehurefu hwenzvimbo iyoyo.
Nharaunda inodudza kukura kwenzvimbo ine nzenda mbiri.
Nharaunda inogonawo kutsvakwa pazviumbwa zviri pamutsendo uye chiso chine nzenda nhatu.
Kupima nharaunda[chinja | edit source]
Nharaunda inomimwa nezviyero zvinoti: skweya remita; skweya rekiromita; skweya refutu zvichingodaro. Kana kuchinzi skweya remita zvinoreva nharaunda yakakura kuenzana neye skweya rine mativi akareba mita rimwe. Ndizvo zvimwe neskweya rekiromita rine nharaunda yakakura kuenzana neye skweya rine mativi akareba kiromita rimwe.


text:
MAZANO OKUBATSIRA MHURI | WANANO
Zvamungaita Kuti Muwirirane
DAMBUDZIKO
Hausi kuwirirana nomumwe wako pane chimwe chinhu. Unongova nezvinhu 3 zvaunogona kuita:
Unogona kuomesa musoro kusvikira mumwe wako abvuma zvaunoda.
Unogona kuita chiramwa wobva waita zvido zvomumwe wako.
Mose muri vaviri munogona kurega zvido zvenyu mobvuma kusangana pakati.
Ungati, ‘Ini handifariri nyaya yokuti tisangane pakati, nemhaka yokuti pauviri hwedu hapana anozomboita zvaanenge achinyatsoda!’
Chaunofanira kuziva ndechokuti kubvuma zvinodiwa nomumwe wako hazvirevi kuti wakundwa. Kuita izvi kwakanaka, asi pane zvinhu zvishoma zvaunofanira kuziva.
ZVAUNOFANIRA KUZIVA
Munofanira kuisa musoro pamwe. Pawaiva usati waroora kana kuroorwa, waiita zvawada pasina anokubvunza. Asi iye zvino masamba asiyana, wava kufanira kutanga wafunga kuti mumwe wako anotiwo kudii usati waita chimwe chinhu. Saka usaona sokuti zvava kukutorera rusununguko, pane zvazvakatonakira. “Vanhu vaviri vakaisa musoro pamwe, vanobuda nechinhu chakanaka kudarika chaizoitwa nomunhu mumwe chete,” anodaro mumwe mukadzi anonzi Alexandra.
Nyatsoteerera zviri kutaurwa nomumwe wako. John M. Gottman chipangamazano panyaya yedzimba akanyora kuti, “Haufaniri hako kungobvuma zvose zvose zvinotaurwa nomumwe wako asi unofanira kunyatsoteerera wonzwisisa zvaari kuedza kutaura. Kana mumwe wako achiedza kukuudza nezvedambudziko rinenge ramuka iwe wotarisa divi uchitofunga kuti ungamupindura sei, hapana chinobuda pakukurukura kwamunenge muchiita.” *
Unofanira kuzvipira kurasikirwa nezvimwe zvinhu. Kugara nomunhu anenge achiti “ita zvandinoda nokuti ndizvo zvine musoro” hakunakidzi. Zvingatova nani kuti mose muri vaviri mubvume kurasikirwa nezvimwe zvinhu. “Dzimwe nguva ndinobvuma kuita zvinhu zvinenge zvichidiwa nomurume wangu ndichiitira kuti afare, uye iye ndizvo zvaanondiitirawo,” anodaro mudzimai anonzi June. “Ndizvo zvinofanira kuitika muwanano kwete kungova ndiwe unoitirwa zvaunoda nguva dzose.”
ZVAUNGAITA
Ziva mashoko akanaka okushandisa. Kana mukatanga nokutaudzana zvakanaka kazhinji nyaya yacho ichapera zvakanaka. Asi mukatanga nokukandirana mashoko, kashoma kuti ipere zvakanaka. Saka shandisa zano rinotaurwa muBhaibheri rokuti: ‘Pfekai tsitsi, mutsa, kuzvininipisa, unyoro, nomwoyo murefu.’ (VaKorose 3:12) Unhu hwakadai huchabatsira iwe nomumwe wako kuti musapopotedzana uye mugone kugadzirisa zvinhu zvamunenge musingawirirani.
Tsvaka pamunowirirana. Kana iwe nomumwe wako mukanyanya kutarisa zvamunopesana panzvimbo pokuti mutarise zvamunowirirana, uchaona kuti muchagara muchipopotedzana pane kuti muwirirane. Chinokosha ndechokuti utsvake pamunowirirana. Edza kuita izvi:
Mumwe nomumwe wenyu ngaave nepepa nechinyoreso. Kurudyi onyora zvinhu zvaasingagoni kuchinja pane zvaanoda uye kuruboshwe onyora zvaanogona kuchinja. Chikurukurai zvamanyora. Uchaona kuti munenge muchiwirirana pane zvakawanda. Saka hazvizonyanyi kuoma kuti musarudze zvokuita. Kunyange kana musiri kuwirirana pane zvakawanda, kunyora kwamaita zvinhu zvacho papepa kuchakubatsirai kuti munyatsojekerwa nenyaya yamunenge muchitaura.
Itai maonera pamwe. Dzimwe nyaya dziri nyore kugadzirisa. Asi dzimwe dzacho dzakaoma zvisingaiti, saka murume nomudzimai pavanoita maonera pamwe zvichasimbisa imba yavo. Vachakwanisa kugadzirisa dambudziko ravanenge vasangana naro ravaisazokwanisa kukunda dai vanga vaita mazvake mazvake.
Bvumawo zvido zvomumwe wako. Bhaibheri rinoti: “Mumwe nomumwe wenyu ngaadewo mudzimai wake sezvaanozviita; uyewo, mudzimai anofanira kuremekedza murume wake kwazvo.” (VaEfeso 5:33) Kana mumba mukava norudo nokuremekedzana, murume nomudzimai havazoomerwi nokubvuma zvido zvomumwe. Murume anonzi Cameron akati, “Pane zvimwe zvinhu zvawaisazoita, asi nemhaka yokuda kufadza mumwe wako unopedzisira wava kutozvifarira.”
^ ndima 12 Mashoko aya akatorwa mubhuku rinonzi The Seven Principles for Making Marriage Work.


text:
Mazano Okuti Mhuri Ifare
Zvamungaita Kana Mune Chikwereti
Giannis * anoti: “Bhizimisi rangu rakabhuroka panguva yainetsa zvoupfumi kuGreece, saka takanga tisisakwanisi kubhadhara zvimwe zvaidiwa nguva dzose pamba uye zvikwereti zvedu. Zvaindidya mwoyo zvokuti ndaitadza kurara.”
Katerina anoti: “Taida chaizvo imba yedu yataigara yatakanga tavaka uye zvaindirwadza kufunga kuti takanga tava kurasikirwa nayo. Ini naGiannis taigara tichipopotedzana nenyaya yokuti tobhadhara sei zvikwereti zvedu.”
CHIKWERETI chinogona kuita kuti mhuri isawirirana kana kuti iparare. Somuenzaniso, mumwe mutsvakurudzi anonzi Jeffrey Dew akaona kuti vakaroorana vane zvikwereti havanyanyi kupedza nguva yakawanda vari vose, vanogara vachingorwisana uye havafari. Vanhu vanopedza nguva yakawanda vachinetsana nenyaya dzezvikwereti nemari kupfuura zvavanoita pane dzimwewo nyaya. Kunetsana kwacho kunoitawo kuti vanhu vagare vachitukana nokurovana uye vagume vava kunetsana nedzimwewo nyaya. Saka hazvishamisi kuti muUnited States, kusawirirana panyaya dzemari ndiko kunonyanya kuita kuti vanhu varambane.
Zvikwereti zvakakura zvinokanganisawo utano hwomunhu, zvichikonzera zvirwere zvakadai sokushaya hope, kutemwa nomusoro, kurwadzirwa nomudumbu, chirwere chemwoyo uye chokushungurudzika chinonzi depression. Mumwe mukadzi anonzi Marta anoti: “Murume wangu Luís aizvidya mwoyo chaizvo nechikwereti chedu zvokuti aingoswera akarara. Akanga asisina zvaaikwanisa kuita.” Vamwe vanokurirwa nokushungurudzika kwacho. Somuenzaniso, nhepfenyuro yeBBC yakati mumwe mukadzi wokumaodzanyemba kwakadziva kumabvazuva kweIndia akazviuraya mushure mokunge atadza kubha- dhara zvikwereti zvaisvika US$840. Akanga akwereta mari yacho kuti abhadharire vana vake vaida kurapwa.
Ungaita sei kana mhuri yako iine chikwereti? Ngatimbokurukurai matambudziko anowanzosangana nevakaroorana vanenge vaine chikwereti uye mazano eBhaibheri angakubatsira kuagadzirisa.
DAMBUDZIKO ROKUTANGA: Tinonakurirana nyoka mhenyu.
Lukasz anoti: “Ndakatanga kupa mudzimai wangu mhosva ndichiti aitambisa mari, iyewo achiti mari yedu ingadai yaikwana dai ndaishanda gore rose.” Murume nomudzimai vangaita sei kuti vasanetsana nemhaka yezvikwereti?
Zvamungaita kuti mubudirire: Shandai pamwe chete kuti mubhadhare chikwereti chacho.
Kushatirirwa mumwe wako hakuna zvakunobatsira, kunyange kana ariye akaita kuti chikwereti chacho chivepo. Iyi ndiyo nguva yakanyatsokodzera yokuita zvinotaurwa muBhaibheri pana VaEfeso 4:31 iyo inoti: “Pfini dzose nokutsamwa nehasha nokupopota nokutuka ngazvibviswe kwamuri pamwe chete nezvakaipa zvose.”
Musarwisana, asi rwisai chikwereti. Mumwe murume anonzi Stephanos akarondedzera mashandiro aaiita pamwe nomudzimai wake achiti: “Taiona chikwereti chedu somuvengi wedu tose.” Kushanda pamwe chete kwakadaro kunoenderana naZvirevo 13:10 iyo inoti: “Munhu anokonzera kukakavara nokuda kwokuzvikudza, asi vaya vanorangana vane uchenjeri.” Pane kuzvikudza woedza kugadzirisa dambudziko racho woga, tauriranai muchibudirana pachena nezvedambudziko racho remari, morigadzirisa pamwe chete.
Vana venyu vanogonawo kukubatsirai. Vamwe baba vanonzi Edgardo vokuArgentina vanorondedzera zvakaitika kumhuri yavo vachiti: “Mwanakomana wangu aida bhasikoro idzva, asi takamutsanangurira kuti sei takanga tisingakwanisi kumutengera. Takamupa raimbova rasekuru vake uye ainakidzwa chaizvo nokurichovha. Ndakadzidza kuti zvinokosha kushanda pamwe chete semhuri.”
EDZAI IZVI: Rongai nguva yokutaurirana nezvechikwereti chenyu makadzikama. Bvumai pamungave makakanganisa. Asi pane kuramba muchingotaura nezvezvakatoitika, edzai kubvumirana pazvinhu zvichakubatsirai pakuronga nyaya dzemari mune ramangwana.—Pisarema 37:21; Ruka 12:15.
DAMBUDZIKO RECHIPIRI: Zvinoita sokuti tiri kutadza kubhadhara chikwereti.
“Bhizimisi rangu rakaita kuti ndipedzisire ndava nechikwereti chakakura uye kuoma kwezvoupfumi kwakaitika muArgentina kwakaita kuti zvitonyanya kuoma,” anodaro Enrique. “Panguva iyoyo mudzimai wangu aifanira kuvhiyiwa. Ndaiona sokuti ndaizoramba ndiri munhu wechikwereti, ndichiita sokunge ndabatwa mumambure edandemutande.” Mumwe murume wokuBrazil anonzi Roberto akarasikirwa nemari yake yose mubhizimisi raaiita uye akanga ava nechikwereti kumabhengi 12. Anoti: “Ndainyara chaizvo kuonana neshamwari dzangu. Ndaizviona semunhu akundikana.”
Mungaita sei kana chikwereti chenyu chichiita kuti munetseke, muzvipe mhosva uye munyare?
Zvamungaita kuti mubudirire: Onai kuti mari yenyu iri kufamba sei.
1. Zivai kuti bhajeti yenyu iri kufamba sei. Kwemavhiki maviri kana kuti mwedzi wose kana zvichiita, nyorai pasi mari yose yamuri kuwana neyamuri kushandisa. Nyoraiwo mari yamungaisa padivi mwedzi woga woga yezvinhu zvamusingagari muchibhadhara zvakadai semitero, inishuwarenzi kana kuti zvokupfeka.
2. Wedzerai mari yamunowana. Munogona kuita mabasa okuwedzera akadai sokudzidzisa vana vechikoro uri kumba, kutsvairira vanhu misha yavo, kushanda mugadheni, kurima miriwo, kuruka musoro, kugeza motokari, uye kufudza mombe nezvimwewo. Mashoko enyevero: Ngwarirai kuti basa renyu risavhiringidza zvinhu zvinonyanya kukosha zvakadai sepurogiramu yenyu yokunamata.
3. Deredzai mari yamunoshandisa. Musangotenga chinhu nokuti chiri pasero asi nokuti muri kuda kuchishandisa. (Zvirevo 21:5) Enrique ambotaurwa anoti: “Zvakanaka kusangomhanyira kutenga chimwe chinhu nokuti zvinokupa nguva yokuti uone kuti uchachishandisa here kana kuti unongochidawo hako.” Ona mamwe mazano anotevera.
- Pokugara: Kana zvichiita, tamirai muimba isingadhuri rendi. Musatambisa magetsi nemvura kuitira kuti musazobhadhara mari yakawanda.
- Zvokudya: Takurai mbuva pane kungogara muchitenga zvokudya zvakabikwa kare. Pamunotenga zvamuchabika kumba, tengai kusingadhuri. “Ndinochengetedza mari kana ndikatenga michero nemiriwo pamisika panguva yavanenge vava kuda kuvhara,” anodaro Joelma, wokuBrazil.
- Chifambiso: Tengesai motokari dzamusingashandisi, mochengetedza yamunayo pane kungomhanyira kutenga dzichangoburwa. Shandisai zvifambiso zvevoruzhinji kana kutoita zvokufamba kana zvichiita.
Kana mukaderedza mari yamunoshandisa, zvichaita kuti musare neimwe yokushandisa pane zvimwe zvinhu.
4. Ongororai chikwereti chenyu moona zvokuita. Chokutanga, onai kuti pachikwereti choga choga pane marii yechimbadzo uye kuti imarii yamunochajwa kana mukanonoka kana kutadza kubhadhara. Nyatsoongororai zvakanyorwa pamapepa emari yamunenge makwereta nokuti vamwe vanokweretesa vanoita zvechitsotsi. Somuenzaniso, vamwe vanoita zvokukweretesa vokuUnited States vakataura kuti chimbadzo chavo chaiva 24 muzana asi icho chiri 400 muzana.
Chechipiri, rongai zvikwereti zvamuchatanga kubhadhara. Munogona kutanga nokubhadhara chikwereti chine mari yechimbadzo yakawanda. Munogonawo kutanga nokupedzisa kubhadhara zvikwereti zviduku nokuti izvozvo zvinoita kuti mugamuchire bhiri rezvinhu zvishoma panopera mwedzi, zvoitawo kuti muve nechivimbo chokuti muri kubudirira. Kana muine zvikwereti zvine chimbadzo chakakura, zvingabatsira kana mukakwereta imwe mari ine chimbadzo chishoma kuti mubhadhare zvikwereti zvamagara munazvo.
Chokupedzisira, kana musingakwanisi kubhadhara chikwereti, edzai kutaurirana dzimwe nzira dzokubhadhara nadzo nevacho vamakakwereta. Munogona kukumbira kuwedzerwa mazuva okubhadhara kana kuti kudzikisirwa chimbadzo. Vamwe vakweretesi vanogona kutokuderedzerai zvikwereti kana mukavabhadhara chikwereti chiduku chose. Taurai chokwadi uye ivai noruremekedzo pamunenge muchitsanangura mamiriro ehomwe yenyu. (VaKorose 4:6; VaHebheru 13:18) Nyoreranai pasi zvamunenge mawirirana. Kana mukakumbira kokutanga zvikaramba, rambai muchingoedza.—Zvirevo 6:1-5.
Asiwo munofanira kuona zvinhu sezvazviri pamunenge muchironga mashandisiro amunoita mari. Kunyange mukaronga zvinonwisa mvura sei, pane zvinhu zvamusingagoni kudzivisa zvinogona kuita kuti zvinhu zviende musango, nokuti kazhinji mari “inomera mapapiro seegondo yobhururuka ichienda kumatenga.”—Zvirevo 23:4, 5.
EDZAI IZVI: Kana mangoronga bhajeti, tauriranai zvamungaita kuti muchengetedze mari kana kuti kuwedzera yamunowana. Pamunoona mumwe nomumwe wenyu achirwisa zvakasimba, zvinokubatsirai kuti mushandire pamwe pakurwisa chikwereti.
DAMBUDZIKO RECHITATU: Tava kungonyanya kufunga nezvechikwereti.
Kurwisana nechikwereti kunogona kuita kuti musafunga zvinhu zvinonyanya kukosha muupenyu. Mumwe murume anonzi Georgios anoti: “Dambudziko guru raiva rokuti hapana chimwe chataifunga kunze kwezvikwereti. Takanga tava kuisa zvinhu zvinokosha padivi.”
Zvamungaita kuti mubudirire: Ivai nemaonero akanaka panyaya dzemari.
Pasinei nokuti muri kuedza nepose pamunogona napo, mungapedza makore akawanda muchingobhadhara chikwereti. Panguva iyi, munogona kugadzirisa maonero enyu. Pane kunyanya kufunga nezvemari kana kuishaya kwatingava tichiita, zvakanaka kuti titeerere zano reBhaibheri rokuti: “Kana tiine zvokudya nezvokupfeka nepokugara, tichagutsikana nezvinhu izvi.”—1 Timoti 6:8
Kugutsikana nemari yamunayo kunoita kuti “muve nechokwadi chokuti zvinhu zvinokosha kupfuura zvimwe ndezvipi.” (VaFiripi 1:10) “Zvinhu zvinokosha kupfuura zvimwe” zvinosanganisira ushamwari hwenyu naMwari uye nevemumhuri menyu. Georgios ambotaurwa anoti: “Hatisati tapedza kubhadhara zvikwereti zvedu asi handizvo zvatichiri kunyanya kufunga muupenyu hwedu. Ini nomudzimai wangu tava kufara nokuti tiri kuwana nguva yakawanda tichiita zvinhu zvokunamata, nevana vedu uye somurume nomudzimai.”
EDZAI IZVI: Nyorai pasi zvinhu zvinokosha kwamuri zvisingagoni kutengwa nemari. Zvadaro rongai kuti mungawedzera sei nguva nesimba ramunopedza muchiita chimwe nechimwe chezvinhu izvozvo.
Zvikwereti zvinoita kuti munhu azvidye mwoyo uye kuzvibhadhara kunoda kuzvipira, asi munenge muchishandira zviripo. Mumwe murume anonzi Andrzej wokuPoland anoti: “Pandakaziva kuti mudzimai wangu akanga asainira mumwe mukadzi waaishanda naye kuti apiwe chikwereti chakakura, mukadzi wacho achibva atiza asina kuchibhadhara, zvinhu hazvina kuzombomira zvakanaka mumba medu.” Paanofunga zvaakaita nomudzimai wake, Andrzej anoti: “Takatowedzera kubatana, kwete nokuti taiva nedambudziko asi nokuti takaita maonerapamwe kuti tirigadzirise.”
^ ndima 3 Mamwe mazita ari munyaya ino akachinjwa.
^ ndima 17 Kana uchida mamwe mazano, ona Awake! yaSeptember 2011 ine musoro unoti: “How to Manage Money,” kana kuti nyaya inoti “Zvaungaita Kuti Urarame Zvinoenderana Nehomwe Yako” iri muNharireyomurindi yaJune 1, 2011, dzakabudiswa neZvapupu zvaJehovha.
ZVIBVUNZE KUTI . . .
- Ndingaita sei kuti mhuri yangu ikwanise kubhadhara chikwereti?
- Tingaita sei kuti tisagara tichifunga nezvechikwereti uye kuti chisakanganisa ukama hwangu newandakaroorana naye?


text:
Chigayo
Chigayo (Mill in English) muchina unotsetsa magodo achipwanyiwa kuita madiki kana kuita sehupfu. Chigayo chinonyanya kuzivikanwa pari pakugaya chibage kuita hupfu kana kugaya gorosi kuita flour.
Asiwo kune dzimwe mhando dzezvigayo zvinoshandiswa kupwanya magodo akasiyana muhushangazhi. Kumigodhi kune zvigayo zvinogaya matombo zvichitsetsa kusvika pakutsetseka kudiki pane jecha. Kana kuri kumigodhi chitofu chinenge chabva kubandwa ne mhandamabwe. Chitofu chinotsetsewa kusvika chaita sejecha chiine tsanga dziri pasi pe 100 micrometer.


text:
Imbwa
Imbwa imhuka inochengetwa pamusha. Imbwa inoshanda mabasa anoti: kuvhima; kufudza zvipfuyo; kuzvuva mitoro kunyika dzinotonhora seCanada; kuchengeta musha; kubatsira mapurisa nemawuto kuronda; kutamba nayo; uye kubatsira vakaremara kana imbwa yakapingudzwa.
Kune marudzi mazhinji embwa akawanikwa nekusarudza mikono nehadzi inoberekesaniswa panguva yokunge hadzi yaBindura - ovulation - being in heat.
Kuberekana kwembwa[chinja | edit source]
Imbwa dzinoyaruka zvokukwanisa kubereka padzinenge dzave nemwedzi mitanhatu kusvika gumi nemiviri (6-12); izvi zvinoititka kune mikono zvose nehadzi. Nzvari inoti kana yabindura inenge yagadzirira mupfungwa nemuviri wayo kuti inge ichishumirwa nemukono. Kubva painobindura imbwa nzvari, mazai acho anorarama kwesvondo zvichireva kuti panguva iyi nzvari inokwanisa kushumirwa nemikono yakawanda.
Imbwa dzinozvara mushure memazuva 56-72 mushure mekunge zai nehuronyo zvasangana. Imbwa inobereka vana vanowanza kusvika vatanhatu (6). Mwana wembwa anonzi handa, mbwanana, kana kuti mhondana.
Nyama yembwa[chinja | edit source]
Imbwa dzinodyiwa nyama kwemazana emakore mazhinji kunyika dziri kumabvazuva eAsia dzinosanganisira Korea, China neVietnam. Pane kufungidzira kunoti pagore rega-rega kunobaiwa imbwa 13-16million muAsia kuti dzidyiwe nyama. Nhepfenyuro yeBBC inofungidzira kuti kune nzvimbo dzinotengwa chokudya 6,000 dzinotengesa nyama yembwa kuSouth Korea. Kunozni nyama yembwa inosanganiswa nenyama yehuku nenhenhere dzemushenjere
Tsika[chinja | edit source]
- Kurera imbwa nemukaka mangwana inofuma yokuruma.
- Imbwa nyoro ndidzo tsengi dzamatowo.
- Imbwa payadyira haipakanganwi.
- Kuchengeta imbwa yomweni kuda mwene wayo.
- Chembere ndeyembwa yomurume ndibaba wavanhu


text:
Akiso
Muchidzidzo chePimanyika Akiso (Axis) inoreva mutsetse unoshandiswa kufananidza kuumbwa kwakaitwa zviumbwa kana pari kutaurwa nhau yekupimirana. Chiumbwa kana chiine kupimirana, zvinoreva kuti zviri kumativi ose emutsetse weAkiso zvinenge zvakafanana pakuenzanza huremu nekuumbwa kwazvo.
Takatarisana neEarth, akiso yekuzeya inoreva mutsetse wemonerapo panove ndipo panoziririka Earth kamwe pamusi mumwe - izvi zvinokonzera kubuda nokudoka kwezuva. Akiso iyi mutsetse unobatananidza North pole neSouth pole. Earth inoziririka kamwe pamusi umwe ichizvimonerera paAkiso iyoyi - kamwe pa24 maawa.


text:
Mujuru blasts media over graft reports - Audio
10 February 2014 | 3175 Views
ACTING President Joice Mujuru, who was addressing the Zanu-PF Mashonaland West provincial women's conference in Chinhoyi on Saturday, said the graft cases should not be discussed in the media.
"Nditeererei madzimai, chandiri kukuudzai ndochinhu chekupedzisira," she said.
"Iyi nyaya yatiri kutaura iyi yehuori hwemaparastatals muchenjere kuti ndeimwe nzira yaunzwa nevanhu vari kuda kupwanya nyika ino iyi.
"Vari kuziva kuti chii chakabata nyika yeZimbabwe. They know what is done by our parastatals. They will go and talk to some of our people and do what is happening.
"Vanotaura kuti kana tabva kuZBC, toenda kuZESA, toenda kuZINWA. Regai kuzoti vanhu vacho havasi veZanu-PF, aiwa, zvinonzi kana usingagone kumukurira unomujoina, worova uchibva mukati make, saka mochenjera. Saka tiri kuti nyaya iri mumaoko mehofisi yaPresident."
The Acting President said the corruption cases were not the business of newspapers, saying the way the cases were being exposed raised eyebrows.
"Nyaya idzi hadzitongwe mumanewspaper," she said. "Inyaya dzinonyatsogadzirwa magadzirirwo adzo, asi unozoona mamhanyisirwo adzinoitwa mumapaper wozvibvunza futi kuti haa saka vanotaura kuti inyaya dzekuda kupwanya hurumende nekupwanya musangano weZanu-PF zvechokwadi vari pamwe chete nevanhu vari kuita izvi,"''" she said
Mujuru accused people of wasting their time on useless issues and accused some Zanu-PF members of fighting from within to destroy Government programmes.
"Saka madzimai zvirikutidyira nguva yedu hazvina basa," she said. "Izvi zvekudyiwa kwemazimari, izvi zvatargeta maparastatals edu atiri kuchema kuti Zesa hatina maindustry, we want more Zesa iye zvino kunounzwa maproject.
"Regai nditi mabusiness ndanga ndajairawo semi, mabusiness ekuita masolar power, mahydro power unoona ichitora gore nemwedzi inoraudza ichingotaurwa, ichingotaurwa, nhai varume muri kumboziva here kuti pananamai vaneCaesar vari kufa magetsi adzima, muri kumboziva here kuti kune vana vari kufa vari pamaoxygen magetsi adzima nekushomeka kana maproject anobata vanhu pakupa mabasa, pakupa hupenyu. Handisi kuti tyorai mutemo."
Mujuru said timelines for projects should be shortened, but there were some who were deliberately delaying progress.
"You do exactly what is supposed to be done, but with limits, limited time," she said. "Timelines ngadzishotenwe, asi mozongoona chete munhu achiti kana ndiri ndini ndiripo ndichatozoisunungura ndada. Ndozvimwe zvatinenge tichitsvaga kuoneswa kuti tiudzei kuoffice kwedu vanhu vakadaro vanogarira mapaper emabusiness plans arikufanira kufambisa Zim Asset.
"Tawanzirwa vanhu vapfekenyedza mukati medu, vakuchifighter from within kuti mabeautiful programmes akadai, mabusinesses akadai asabudirire. Imi masvinura, maudzwa kare maakuziva. Watch out for those saboteurs and report. Maita zvenyu," she said.
Mujuru
Source: soundcloud.com
486
Most Read Stories
- Itai Dzamara has been found | 51415 views
- Your residential stand is in danger, check your name - List | 34259 views
- Photo of 'unwell' Grace Mugabe emerges | 33889 views
- Bare breasted Mujuru wanted to kill me says Mugabe | 30021 views
- Zimbabwe send police to protect its citizens in SA | 28428 views
- Mugabe son in-law in no show | 28095 views


text:
Rutsaudzo rwechiedza
Muchidzidzo fundoyetsimba, rutsaudzo rwechiedza (refraction of light in English) rwunotaura kubhendeswa nokushandurwa rudzivo kunoita masaisai kana achipfuura muhwendedzo (medium) hwakasiyana. Panoshanduka hwendedzo, muchacha wesaisai unoshanduka asi hwiriro hwemasaisai haushanduke. Rutsaudzo rwechiedza runoonekwa kana masaisai achisvika pahwendedzo negonyo risiri 90o kana 0o. Rutsaudzo rwechiedza runonyanya kuonekwa pamasaisai echiedza, asi runoitikawo kana masaisai emuriro achipfuura muhwendedzo hwakasiyana. Rutsaudzo runoitika kana masaisai emvura achipfuura mumvura yakadzika zvakasiyana. Chiitiko chekukombamiswa kana kutsaudzwa kwechiedza pakati pehwendedzo huviri chinotsanangurwa nemutemo waSnell unonyorwa sezvinotevera:
Pane hwendedzo huviri huri kudarikwa nesaisai rine dendera pa mineti rakafanana, rheshiyo yemasine egonyo rokusvika θ1 negonyo rerutsaudzo θ2 yakaenzana nerheshiyo yemuchacha muhwendedzo mbiri (v1 / v2). Zvakare rheshiyo idzi dzakaenzana nemusunamiswa werheshiyo dzemutendeki werutsaudzo, (n2 / n1):
Kurerutsa mutauro[chinja | edit source]
- Mutendeki werutsaudzo - refractive index.
- Gonyo rokusvika - Angle of incidence.
- Gonyo rerutsaudzo - Angle of refraction.
- Kutsauka zvinoreva kubva panzira nyanga iri kufambwa nayo kuchiendwa neimwe ine rudzivo (direction) rwakasiyana.
Tsananguro[chinja | edit source]
Rutsaudzo chiitiko chinoonekwa kana masaisai achidarika hwendedzo mbiri dzine mutendeki werutsaudzo wakasiyana. Pamuganhu wehwendedzo mbiri idzi, muchacha wemasaisai unoshandurwa, izvi zvokonzera kushandura kwerudzivo rwuri kufamba nemasaisai. Hurefu hwemasaisai hunoshanduka asi mudida wacho haushanduke.


text:
Ticha Danga
DZIMWE dzenyaya dzatinonyora munenge makambodzinzwa mugwaro rapfuura asi ngatirangarirei kuti mabhuku haasiyi zvidzidzo nekuti wakambosangana nawo kwete. Chiripo ndechekuti zvavamo mugwaro mawapinda zvawedzera chete nekudaro wotora zvawakadzidza kumashure wozvisanganisa nezvowosangana nazvo wobava wakura pafungwa zvekuti hapachisina zviya zvekutatamutsa chitoo nembambo. Unenge wakatogadzirira zvakakwana.
Chikamu chapera taizeya yerondedzero dzetsamba tikabuda netsanangudzo yeimwe chete yeushamwari (informal letter). Rwendo rwuno tinoda kuyechidzana pamusoro pemanyorerwo etsamba yebasa (formal letter).
Sekutaura kwandaita pekutanga, tingange tichiziva kana tagara tichitaurirwa kubva kwatakabva asi hazvirevi kuti hatichanyora tsamba rwendo rwuno. Tava kuchinyora tsamba dzisina mhosho nekuti tabve zera, tava kuchitanhaura twunhata twose twaida kusveta patanga tichifanira kukohwa pakuru.
Mutemo unotiudza kuti kero ngaitangire pakati pepepa tichienda kurudyi, iya inozi “half-block format”. Manyorewo ekero aya haasati ashandurwa chero zvazvo zvava kubvumira kunyora kero dzose kuruboshwe uchidzika (full-block format). Tinodarika mutsetse kana tonyora zuva ranyorwa tsamba.
Kana topira watiri kunyorera tinofanirwa kuratidza rukudzo uye kana tichiziva zita rake, ngatirinyore sekuti “Vanodiwa VaChoto”. Kana tisingazivi zita asi tichiziva kuti murume kana mudzimai tinongoti “Vanodiwa Baba” kana kuti ari munhukadzi toti “Vadiwa Amai”.
Pane paya pekuti munhu watiri kunyorera hatina ruzivo rwekuti “Vadiwa Baba/Amai”. Hatifanirwi kuratidza kumhura munhu nekumupera (salutation). Ngatingwarirei kuti kupira kumunhu watiri kunyorera kunozouya tapedza kero yekuri kuenda tsamba.
Tapira tapedza, tinoda kuzivisa vatiri kunyorera tsamba kuti nyaya yedu ndeyeyi. Ndizvozvo tinoda donzvo ratanyorera tsamba. Donzvo iri ndiyo (reference) (RE) kuchiShona tinonyora kuti “ZVE” kana kududza izwi rekuti donzvo.
Kana tanyora kudaro tosarudza mavara anotidudzira kushandisa kuburitsa donzvo redu. Kana wasarudza kushandisa mavara makuru chishandisa iwayo oga uye usatare pasi (underlining). Kana wasarudza kushandisa mavara madiki (small letters) woshandisa iwayo oga wozotara pasi.
Wadaro, chinyora mutumbi wetsamba yako uchitaura chete chawanyorera wozopedzisa zvine ruremekedzo nezita rako rizere. Hatimbotorai muenzaniso unotevera:-
Shingirayi Primary School
Post Office Box 9058
Mbare
Harare
24 Kukadzi 2015
Mukuru Wechikoro
Kopoto Secondary School
Post Office Box 3058
Mutoko
Vanodiwa Baba/Amai
DONZVO: KUTSVAGA NZVIMBO YEFOMU YEKUTANGA MUNA NDIRA 2016
Ndanyora tsamba yangu ndichitsvaga nzvimbo yefomu yekutanga munaNdira 2016. Ndiri mukomana wemakore gumi nemaviri. Ndinoita zvakanaka muzvidzidzo kunyaya chiShona.
Kana zviri zvemitambo ndiri nyanzvi kunyanya kumhanya nenhabvu. Ndinotungamirira vamwe vana pachikoro. Ndingafara ndikawana nzvimbo pachikoro chenyu.
Ndini wenyu anovimbika
Daphine Danga.